qundao/data-zh-poetry huggingface dataset:
情人怨戲效徐庾慢體三首·其二
作者：黄庭堅
朝代：宋

翡翠釵梁碧，石榴裙摺紅。
隙光斜斗帳，香字冷薰籠。
聞道西飛燕，將隨北固鴻。
鴛鴦會獨宿，風雨打船蓬。
慈孝寺餞子敦席上奉同孔經父八韵
作者：黄庭堅
朝代：宋

日永知槐夏，雲黄喜麥秋。
同朝國士集，賜沐吏功休。
祇園冠蓋地，清與耳目謀。
晴雲浮茗椀，飛雹落文楸。
一客衆主人，醉此顧虎頭。
虎頭持龍節，排河使東流。
厥田惟上上，桑麻十數州。
計功不汗馬，可致萬戶侯。
慈母巖亮長老頌
作者：黄庭堅
朝代：宋

敕書改律爲禪，意在無力宗空。
人欲破禪作律，羣兒更助之攻。
莫恨塞翁失馬，會取楚人亡弓。
老夫亦不掩耳，我來自聽松風。
慈竹
作者：黄庭堅
朝代：宋

門中何物靈，有竹慈爲名。
一叢澗數步，森森數十莖。
長莖覆短莖，枝葉不崢嶸。
去年筍已長，今年筍又生。
高低相倚向，渾如長幼情。
孝子侍父立，順孫隨祖行。
居然抱慈孝，根底信天成。
吾聞唐之人，孝行常欣欣。
鄆州張公藝，九代同一門。
大帝聞其名，衡茅降至尊。
馮宿丱歲時，隨父廬祖墳。
父子相隨孝，靈芝特地春。
北海呂元簡，四世同家主。
以至牛馬羊，異母皆相乳。
虞鄉董公直，鞠養諸孤遺。
鸜鵒與鴉鵲，同巢而共枝。
孝行動天壤，鳥獸皆隨時。
又聞猓𤡮獸，死不相棄離。
𧑒蝎與蛟魚，子母長相隨。
獸面而人心，此獸信有之。
獸心而人面，其人誠可悲。
李鈞爲侍御，棄母在□州。
母因殍餓死，世□何悠悠。
光祿李□者，亦是斯人流。
有母不侍養，異居經千秋。
唐家法網寬，貸死流遐陬。
崔湜爲侍郎，天子賜瓜香。
携歸與愛妻，老母不得嘗。
一旦惡貫盈，殺之於路傍。
越公鐘紹京，至孝何殊常。
小時得瓜果，先解進高堂。
長大遇玄宗，一夕登巖廊。
孝者名長新，逆者污人倫。
人既不如竹，乃是一埃塵。
夫爲人子者，莫若事尊親。
夫爲人父者，莫若訓兒孫。
積善與仁孝，可以立于身。
我願移此竹，栽於率土濱。
使彼行人見，皆爲慈孝人。
樵童見此竹，且莫伐我薪。
憶邢惇夫
作者：黄庭堅
朝代：宋

詩到隨州更老成，江山爲助筆縱橫。
眼看白璧埋黄壤，何況人間父子情。
懋宗奉議有佳句詠冷庭叟野居庭堅于庭叟有十八年之舊故次韵贈之
作者：黄庭堅
朝代：宋

城西冷叟半忙閒，人道王陽得早還。
四望樓臺皆我有，一原花竹住中間。
初無狗盜窺籬落，底事蛾眉失鎖關。
每爲朝天三十里，時時驚枕夢催班。
戊午夜宿寶石寺視寶石戲題
作者：黄庭堅
朝代：宋

石形卧蒼牛，屭贔古松陰。
松風與溪月，相守歷古今。
初無廊廟姿，又不能礎碪。
呈文謝珉光，撫質愧球琳。
金馬與碧雞，光景動照臨。
圯橋授書老，陳倉雊時禽。
是皆爲國器，不爾事陸沉。
浮雲有儻來，得名豈其心。
諒如曲轅社，長存斧斤尋。
智士貽美謚，自珍非世琛。
不材以爲寶，吾與汝同音。
戒殺詩
作者：黄庭堅
朝代：宋

我肉衆生肉，名殊體不殊。
原同一種性，只是別形軀。
苦惱從他受，肥甘爲我須。
莫教閻老斷，自揣應何如。
戲呈孔毅父
作者：黄庭堅
朝代：宋

管城子無肉食相，孔方兄有絕交書。
文章功用不經世，何異絲窠綴露珠。
校書著作頻詔除，猶能上車問何如。
忽憶僧牀同野飯，夢隨秋雁到東湖。
戲呈峨眉僧正簡之頌
作者：黄庭堅
朝代：宋

普賢菩薩不來，山谷老人不去。
夜來月上勝峰，說盡薩提露布。
驚起峨眉衲子，脚酸不到中路。
杜鵑識甚鬧忙，剛道不如歸去。
戲呈田子平六言
作者：黄庭堅
朝代：宋

茸割即非茸割，肥羊自是肥羊。
老夫纔堪一筯，諸生贊詠甘香。
却歎佳人纖手，晚來應廢紅妝。
荆州衣冠千戶，厚意獨有田郎。
戲呈聞善
作者：黄庭堅
朝代：宋

堆豗病鶴怯雞羣，見酒特地生精神。
坐中索起時被肘，亦任旁人嫌我真。
戲呈聞善二兄
作者：黄庭堅
朝代：宋

匏懸籬落鴉窺井，草上階除雪衮風。
想得尊前欹醉帽，渾家兒女笑山公。
戲和于寺丞乞王醇老米
作者：黄庭堅
朝代：宋

君不見公車待詔老詼諧，幾年索米長安街。
君不見杜陵白頭在同谷，夜提長鑱掘黄獨。
文人古來例寒餓，安得野蠶成繭天雨粟。
王家圭田登幾斛，于家買桂炊白玉。
戲和文潛謝穆父松扇
作者：黄庭堅
朝代：宋

猩毛束筆魚網紙，松柎織扇清相似。
動摇懷袖風雨來，想見僧前落松子。
張侯哦詩松韵寒，六月火雲蒸肉山。
持贈小君聊一笑，不須射雉彀黄間。
戲和答禽語
作者：黄庭堅
朝代：宋

南村北村雨一犁，新婦餉姑翁哺兒。
田中啼鳥自四時，催人脫袴著新衣。
著新替舊亦不惡，去年租重無袴著。
戲和舍弟船場探春二首·其一
作者：黄庭堅
朝代：宋

雨餘禽語催天曉，月上梨花放夜闌。
莫聽遊人待妍暖，十分傾酒對春寒。
戲和舍弟船場探春二首·其二
作者：黄庭堅
朝代：宋

百舌解啼泥滑滑，忽成風雨落花天。
城南一段春如錦，喚取詩人到酒邊。
戲招飲客解酲
作者：黄庭堅
朝代：宋

破卯扶頭把一盃，燈前風味喚仍回。
高陽社裏如相訪，不用閑携惡客來。
戲效禪月作遠公詠
作者：黄庭堅
朝代：宋

邀陶淵明把酒椀，過陸脩靜送虎溪。
胸次九流清似鏡，人間萬事醉如泥。
戲書效樂天
作者：黄庭堅
朝代：宋

造物生成嵇叔嬾，好人容縱接輿狂。
鳥飛魚泳隨高下，蟻集蜂衙聽典常。
母惜此兒長道路，兄嗟予弟困冰霜。
酒壺自是華胥國，一醉從他四大忙。
戲書秦少游壁
作者：黄庭堅
朝代：宋

丁令威，化作遼東白鶴歸，朱顔未改故人非。
微服過宋風退飛，宋父擁篲待來歸，誰饋百牢鸜鵒妃。
秦氏烏生八九子，鴉烏之兄畢逋尾。
憶炊門牡烹伏雌，未肯增巢令汝棲。
莫愁野雉疏家雞，但願主人印纍纍。
戲用題元上人此君軒詩韵奉答周彥起予之作病眼空花句不及律書不成字
作者：黄庭堅
朝代：宋

此道沈霾多歷年，喜君占斗斸龍泉。
我學淵明貧至骨，君豈有意師無絃。
瀟灑侯王非爵命，道人胸中有水鏡。
霜鐘堂下明月前，枝枝雪壓如懸磬。
敝帚不掃舍人門，如願不謁青洪君。
來聽道人寫風竹，手弄霜鐘看白雲。
平生竊聞公子舊，今日誰舉賈生秀。
未知束帛何當來，但有一筇相倚瘦。
欲截老龍吟夜月，無人處爲江山說。
中郎解賞柯亭椽，玉局歸時君爲傳。
戲答仇夢得承制
作者：黄庭堅
朝代：宋

仇侯能騎矍鑠馬，席上亦賦競病詩。
玄冬未雷蒼蛇卧，玉山無年天馬饑。
三年荷戈對摇落，十倍乞弟亦可縛。
何如萬騎出河西，捕取弄兵黄口兒。
戲答仇夢得承制二首·其一
作者：黄庭堅
朝代：宋

結髮從征聽鼓鼙，未曾一展胸中奇。
彎弓如月落霜雁，誰道將軍能賦詩。
戲答仇夢得承制二首·其二
作者：黄庭堅
朝代：宋

橫槊不爲萬騎先，傳杯把筆過年年。
懷中黄石閑三略，道上青旗漫百篇。
戲答俞清老道人寒夜三首·其一
作者：黄庭堅
朝代：宋

索索葉自雨，月寒遙夜闌。
馬嘶車鐸鳴，羣動不遑安。
有人夢超俗，去髮脫儒冠。
平明視清鏡，正爾良獨難。
戲答俞清老道人寒夜三首·其三
作者：黄庭堅
朝代：宋

牧羊金華山，早通玉帝籍。
至今風低草，𧥄𧥄見白石。
金華風煙下，亦有君履迹。
何爲紅塵裏，頷鬚欲雪白。
戲答俞清老道人寒夜三首·其二
作者：黄庭堅
朝代：宋

聞道一稊米，出身縛簪纓。
懷我伐木友，寒衾夢丁丁。
富貴但如此，百年半曲肱。
早晚相隨去，松根有茯苓。
戲答公益春思二首·其一
作者：黄庭堅
朝代：宋

能狂直須狂，會意自不惡。
蚤知筋力衰，此事屬先覺。
公詩應鍾律，豈異趙人鐸。
我爲折腰吏，王役政敦薄。
文移亂似麻，期會急如雹。
賦斂及逋逃，十九被木索。
公思當此時，清興何由作。
前日東山歸，花如萎莎落。
徑欲共公狂，知命知此樂。
公家胡蜀葵，雖晚尚隠約。
晴明好天氣，蹔對亦愜適。
妝恨朱粉輕，舞憐衫袖窄。
衣襦相補紉，天吳亂鸂鶒。
草茅多奇士，蓬蓽有秀色。
西施逐人眼，稱心最爲得。
食魚誠可口，何苦必魴鯽。
清狂力能否，人生天地客。
不者尚能來，南窗理塵迹。
草玄續周書，揲策定漢歷。
有意許見臨，爲公酤一石。
戲答公益春思二首·其二
作者：黄庭堅
朝代：宋

昔人有真意，政在無美惡。
微言見端緒，垂手延後覺。
大聲久輟響，誰繼夫子鐸。
長笑二南閒，斯道公不薄。
性懷如珮環，詩筆若隕雹。
前篇戲調公，深井下短索。
子雲最清浄，亦動解嘲作。
光塵貴和同，玉石尚磊落。
衆人開眼眠，公獨寤此樂。
昔在西宮遊，初非朝夕約。
邂逅二三子，蛾眉能勸客。
坐嫌席閒疏，酒恨盞底窄。
驪駒我先返，看朱已成碧。
況聞公等醉，歌舞恣所索。
舞餘必纏頭，歌罷皆舉白。
清狂稍稍出，應節自不錯。
譬如觀俳優，誰能不一噱。
何爲苦解紛，迺似自立敵。
人生忽遠行，車馬無歸迹。
黄粱一炊頃，夢盡百年歷。
弃置勿重陳，虛心待三益。
戲答史應之三首·其一
作者：黄庭堅
朝代：宋

先生早擅屠龍學，袖有新硎不試刀。
歲晚亦無雞可割，庖蛙煎鱔薦松醪。
戲答史應之三首·其三
作者：黄庭堅
朝代：宋

甑有輕塵釜有魚，漢庭日日召嚴徐。
不嫌藜藿來同飯，更展芭蕉看學書。
戲答史應之三首·其二
作者：黄庭堅
朝代：宋

老萊有婦懷高義，不厭夫家苜蓿盤。
收得千金不龜藥，短裙漂絖暮江寒。
戲答宣叔頌
作者：黄庭堅
朝代：宋

探龍淵，履虎尾。
別狐貉，辨蚖虺。
頭雪白，心灰死。
老斲輪，不教子。
君聞此，當洗耳。
戲答寶勝甫長老頌
作者：黄庭堅
朝代：宋

易拔蒼龍角，難參寶勝禪。
林泉飽枯澀，煙月唱清綿。
笑出黄龍手，慵扶阿卯肩。
持刀欺寡婦，盜佛鑄私錢。
月黑踰城夜，風高放火天。
解嗤招覺老，擔屎汙心田。
戲答張祕監饋羊
作者：黄庭堅
朝代：宋

細肋柔毛飽卧沙，煩公遣騎送寒家。
忍令無罪充庖宰，留與兒童駕小車。
戲答晁深道乞消梅二首·其一
作者：黄庭堅
朝代：宋

青莎徑裏香未乾，黄鳥陰中實已團。
蒸豆作烏鹽作白，屬聞丹杏薦牙盤。
戲答晁深道乞消梅二首·其二
作者：黄庭堅
朝代：宋

北客未嘗眉自顰，南人誇說齒生津。
磨錢和蜜誰能許，去蒂供鹽亦可人。
戲答李子真河上見招來詩頗誇河上風物聊以當嘲云
作者：黄庭堅
朝代：宋

渾渾舊水無新意，漫漫黄塵涴白鷗。
安得江湖忽當眼，卧聽禽語信船流。
戲答歐陽誠發奉議謝余送茶歌
作者：黄庭堅
朝代：宋

歐陽子，出陽山。
山奇水怪有異氣，生此突兀熊豹顔。
飲如江入洞庭野，詩成十手不供寫。
老來抱璞向涪翁，東坡原是知音者。
蒼龍璧，官焙香。
涪翁投贈非世味，自許詩情合得嘗。
却思翰林來餽光祿酒，兩家水鑑共寒光。
予乃安敢比東坡，有如玉盤金叵羅。
直相千萬不啻過，愛公好詩又能多。
老夫何有更橫戈，奈此于思百戰何。
戲答王子予送凌風菊二首·其一
作者：黄庭堅
朝代：宋

病來孤負鸕鷀杓，禪板蒲團入眼中。
浪說閒居愛重九，黄花應笑白頭翁。
戲答王子予送凌風菊二首·其二
作者：黄庭堅
朝代：宋

王郎頗病金瓢酒，不耐寒花晚更芳。
瘦盡腰圍怯風景，故來歸我一枝香。
戲答王定國題門兩絕句·其一
作者：黄庭堅
朝代：宋

非復三五少年日，把酒償春頰生紅。
白鷗入羣頗相委，不謂驚起來賓鴻。
戲答王定國題門兩絕句·其二
作者：黄庭堅
朝代：宋

頗知歌舞無竅鑿，我心塊然如帝江。
花裏雄蜂雌蛺蝶，同時本自不作雙。
戲答王居士送文石
作者：黄庭堅
朝代：宋

南極一星天九秋，自埋光景落江流。
是公至樂山中物，乞與衰翁似暗投。
戲答王觀復酴醾菊二首·其一
作者：黄庭堅
朝代：宋

誰將陶令黄金菊，幻作酴醾白玉花。
小草真成有風味，東園添我老生涯。
戲答王觀復酴醾菊二首·其二
作者：黄庭堅
朝代：宋

呂園未肯輕沽我，且寄田家砌下栽。
他日秋花媚重九，清香知自故人來。
戲答荆州王充道烹茶四首·其一
作者：黄庭堅
朝代：宋

三徑雖鋤客自稀，醉鄉安穩更何之。
老翁更把春風椀，靈府清寒要作詩。
戲答荆州王充道烹茶四首·其三
作者：黄庭堅
朝代：宋

香從靈堅壟上發，味自白石源中生。
爲公喚覺荆州夢，可待南柯一夢成。
戲答荆州王充道烹茶四首·其二
作者：黄庭堅
朝代：宋

茗椀難加酒椀醇，暫時扶起藉糟人。
何須忍垢不濯足，苦學梁州陰子春。
戲答荆州王充道烹茶四首·其四
作者：黄庭堅
朝代：宋

龍焙東風魚眼湯，箇中即是白雲鄉。
更煎雙井蒼鷹爪，始耐落花春日長。
戲答諸君追和予去年醉碧桃
作者：黄庭堅
朝代：宋

當時倒著接䍦回，不但碧桃邀我來。
白蟻撥醅官酒滿，紫綿揉色海棠開。
戲答趙伯充勸莫學書及爲席子澤解嘲
作者：黄庭堅
朝代：宋

平生飲酒不盡味，五鼎餽肉如嚼蠟。
我醉欲眠便遣客，三年窺牆亦面壁。
空餘小來翰墨場，松煙兔穎傍明窗。
偶隨兒戲灑墨汁，衆人許在崔杜行。
晚學長沙小三昧，幻出萬物真成狂。
龍蛇起陸雷破柱，自喜奇觀繞繩牀。
家人駡笑寧有道，污染黄素敗粉牆。
誠不如南鄰席明府，蛛網鎖硯蝸書梁。
懷中探丸起九死，才術頗似漢太倉。
感君詩句喚夢覺，邯鄲初未熟黄粱。
身如朝露無牢强，翫此白駒過隙光。
從此永明書百卷，自公退食一爐香。
戲答陳元輿
作者：黄庭堅
朝代：宋

平生所聞陳汀州，蝗不入境年屢豐。
東門拜書始識面，鬢髮幸未成老翁。
官饔同盤厭腥膩，茶甌破睡秋堂空。
自言不復娥眉夢，枯淡頗與小人同。
但憂迎笑花枝紅，夜窗冷雨打斜風，秋衣沉水換薰籠。
銀屏宛轉復宛轉，意根難拔如薤本。
戲答陳季常寄黄州山中連理松枝二首·其一
作者：黄庭堅
朝代：宋

故人折松寄千里，想聽萬壑風泉音。
誰言五鬣蒼煙面，猶作人間兒女心。
戲答陳季常寄黄州山中連理松枝二首·其二
作者：黄庭堅
朝代：宋

老松連枝亦偶然，紅紫事退獨參天。
金沙灘頭鎖子骨，不妨隨俗暫嬋娟。
戲答龍泉余尉問禪二小詩·其一
作者：黄庭堅
朝代：宋

重簾複幕鎖蛾眉，銀燭金荷醉舞衣。
長爲扶頭欠斗酒，不關禪病減腰圍。
戲答龍泉余尉問禪二小詩·其二
作者：黄庭堅
朝代：宋

翻頭作尾掉枯藤，臘月花開更造冰。
何似清歌倚桃李，一爐沈水醉紅燈。
戲簡朱公武劉邦直田子平五首·其一
作者：黄庭堅
朝代：宋

不趨吏部曹中版，且鱠高沙湖裏魚。
雖無季子六國印，要讀田郎萬卷書。
戲簡朱公武劉邦直田子平五首·其三
作者：黄庭堅
朝代：宋

劉郎好詩又能文，方我奔竄義甚敦。
爲親未葬走人門，閉門却掃不足論。
戲簡朱公武劉邦直田子平五首·其二
作者：黄庭堅
朝代：宋

歡伯可解藜藿嘲，孔方定非金石交。
君看劉郎最多智，昨者火事幾焚巢。
戲簡朱公武劉邦直田子平五首·其五
作者：黄庭堅
朝代：宋

朱公趨朝瘦至骨，歸來豪健踞胡牀。
日看省曹閽者面，何如田家侍兒妝。
戲簡朱公武劉邦直田子平五首·其四
作者：黄庭堅
朝代：宋

朱家塤篪好兄弟，陋巷六經葵莧秋。
我卜荆州三畝宅，讀田家書從之游。
戲詠子舟畫兩竹兩鸜鵒
作者：黄庭堅
朝代：宋

風晴日暖摇雙竹，竹間相語兩鸜鵒。
鸜鵒之肉不可餚，人生不材果爲福。
子舟之筆利如錐，千變萬化皆天機。
未知筆下鸜鵒語，何似夢中胡蝶飛。
戲詠江南土風
作者：黄庭堅
朝代：宋

十月江南未得霜，高林殘水下寒塘。
飯香獵戶分熊白，酒熟漁家擘蟹黄。
橘摘金苞隨驛使，禾舂玉粒送官倉。
踏歌夜結田神社，游女多隨陌上郎。
戲詠煖足瓶二首·其一
作者：黄庭堅
朝代：宋

小姬煖足卧，或能起心兵。
千金買脚婆，夜夜睡天明。
戲詠煖足瓶二首·其二
作者：黄庭堅
朝代：宋

脚婆原不食，纏裹一衲足。
天明更傾瀉，頮面有餘燠。
戲詠猩猩毛筆二首·其一
作者：黄庭堅
朝代：宋

桄榔葉暗賓郎紅，朋友相呼墮酒中。
正以多知巧言語，失身來作管城公。
戲詠猩猩毛筆二首·其二
作者：黄庭堅
朝代：宋

明窗脫帽見蒙茸，醉著青鞋在眼中。
束縛歸來儻無辱，逢時猶作黑頭公。
戲詠蠟梅二首·其一
作者：黄庭堅
朝代：宋

金蓓鎖春寒，惱人香未展。
雖無桃李顔，風味極不淺。
戲詠蠟梅二首·其二
作者：黄庭堅
朝代：宋

體薰山麝臍，色染薔薇露。
披拂不滿襟，時有暗香度。
戲詠零陵李宗古居士家馴鷓鴣二首·其一
作者：黄庭堅
朝代：宋

山雌之弟竹雞兄，乍入雕籠便不驚。
此鳥爲公行不得，報晴報雨總同聲。
戲詠零陵李宗古居士家馴鷓鴣二首·其二
作者：黄庭堅
朝代：宋

真人夢出大槐宮，萬里蒼梧一洗空。
終日憂兄行不得，鷓鴣應是鼻亭公。
戲詠高節亭邊山礬花二首·其一
作者：黄庭堅
朝代：宋

北嶺山礬取意開，輕風正用此時來。
平生習氣難料理，愛著幽香未擬迴。
戲詠高節亭邊山礬花二首·其二
作者：黄庭堅
朝代：宋

高節亭邊竹已空，山礬獨自倚春風。
二三名士開顔笑，把斷花光水不通。
戲贈世弼用前韵
作者：黄庭堅
朝代：宋

盜跖人肝常自飽，首陽薇蕨向來饑。
誰能著意知許事，且爲元長食蛤蜊。
戲贈元翁
作者：黄庭堅
朝代：宋

從來五字弄珠璣，忍負僧床鎖翠微。
傳語風流三語掾，何時綴我百家衣。
戲贈南安倅柳朝散
作者：黄庭堅
朝代：宋

柳侯風味晚相見，衣袂頗薰荀令香。
桃李能言妙歌舞，樽前一曲斷人腸。
洞庭歸客有佳句，庾嶺梅花如小棠。
乘興高帆少相待，淮湖秋月要傳觴。
戲贈家安國
作者：黄庭堅
朝代：宋

家侯口吃善著書，常願執戈王前驅。
朱紱蹉跎晚監郡，吟弄風月思天衢。
二蘇平生親且舊，少年筆硯老杯酒。
但使一氣轉洪鈞，此老矍鑠還冠軍。
戲贈張叔甫
作者：黄庭堅
朝代：宋

團扇復團扇，因風託方便。
銜泥巢君屋，雙燕令人羨。
張公子，時相見。
張公一生江海客，文章獻納麒麟殿。
文采風流今尚存，看君不合長貧賤。
醉中往往愛逃禪，解道澄江靜如練。
淮南百宗經行處，携手落日回高宴。
城上烏，尾畢逋。
塵沙立暝途，惟有摩尼珠。
雲夢澤南州，更有赤須胡。
與君歌一曲，長鋏歸來乎。
出無車，食無魚。
不須聞此意慘愴，幸是元無免破除。
脫吾帽，向君笑。
有似山開萬里雲，論心何必先同調。
河之水，去悠悠。
將家就魚米，四海一扁舟。
頭陀雲外多僧氣，直到湖南天盡頭。
潭府邑中甚淳古，還如何遜在揚州。
但得長年飽喫飯，苦無官况莫來休。
戲贈彥深
作者：黄庭堅
朝代：宋

李髯家徒立四壁，未嘗一飯能留客。
春寒茅屋交相風，倚牆捫虱讀書策。
老妻甘貧能養姑，寧剪髻鬟不典書。
大兒得餐不索魚，小兒得褌不索襦。
庾郎鮭菜二十七，太常齋日三百餘。
上丁分膰一飽飯，藏神夢訴羊蹴蔬。
世傳寒士有食籍，一生當飯百甕葅。
冥冥主張審如此，附郭小圃宜勤鋤。
葱秧青青葵甲綠，早韭晚菘羹糝熟。
充虛解戰頼湯餠，芼以蓱虀與甘菊。
幾日憐槐已著花，一心咒笋莫成竹。
羣兒笑髯窮百巧，我謂勝人飯重肉。
羣兒笑髯不若人，我獨愛髯無事貧。
君不見猛虎即人厭麋鹿，人還寢皮食其肉。
濡需終與豕俱焦，飫肥擇甘果非福。
蟲蟻無知不足驚，橫目之民萬物靈。
請食熊蹯楚千乘，立死山壁漢公卿。
李髯作人有佳處，李髯作詩有佳句。
雖無厚祿故人書，門外猶多長者車。
我讀揚雄逐貧賦，斯人用意未全疏。
戲贈惠南禪師
作者：黄庭堅
朝代：宋

佛子禪心若葦林，此門無古亦無今。
庭前柏樹祖師意，竿上風幡仁者心。
草木同霑甘露味，人天傾聽海潮音。
胡牀默坐不須說，撥盡寒灰劫數深。
戲贈曹子方家鳳兒
作者：黄庭堅
朝代：宋

揀芽入湯獅子吼，荔子新剝女兒頰。
鳳郎但喜風土樂，不解生愁山疊疊。
目如點漆射清揚，歸時定自能文章。
莫隨閩嶺三年語，轉却中原萬籟簧。
戲贈水牯菴
作者：黄庭堅
朝代：宋

水牯從來犯稼苗，著繩只要鼻穿牢。
行須萬里無寸草，卧對十方同一槽。
租稅及時王事了，雲山橫笛月輪高。
華亭浪說吹毛劍，不見全牛可下刀。
戲贈潘供奉
作者：黄庭堅
朝代：宋

潘郎小時如白玉，上學覓歸如杜鵑。
當年屢過乃翁家，沽酒煮蟹不論錢。
大梁相逢初不識，黄塵漬面催挽船。
不如去作萬騎將，黑頭日致青雲上。
戲贈王晦之
作者：黄庭堅
朝代：宋

故人邇在登封居，折腰從事意何如。
月明曾聽吹笙否，我亦未見緱山鳬。
棲苴世上風波惡，情知不似田園樂。
未知嵩陽禪老之一言，何似黄石仙翁之三略。
戲贈米元章二首·其一
作者：黄庭堅
朝代：宋

萬里風帆水著天，麝煤鼠尾過年年。
滄江靜夜虹貫月，定是米家書畫船。
戲贈米元章二首·其二
作者：黄庭堅
朝代：宋

我有玄暉古印章，印刓不忍與諸郎。
虎兒筆力能扛鼎，教字玄暉繼阿章。
戲贈諸友
作者：黄庭堅
朝代：宋

駑駘無長塗，一月始千里。
驊騮嘶清風，祇在一日耳。
詩酒廢書史，諸友勿自疑。
甯爲駑駘懶，當效驊騮嘶。
疏水必有源，析薪必有理。
不須明小辨，所貴論大體。
生死命有制，富貴天取裁。
儻能領真意，何有於我哉。
討論銷白日，聖知在黄卷。
自此宜數來，作詩情繾綣。
戲贈陳季張
作者：黄庭堅
朝代：宋

氣清語不凡，郭與陳季優。
季子有美質，明月懸高秋。
詞談貫百家，炙轂出膏油。
放聲寄大塊，肆情無去留。
方圓付自爾，規矩爲瘡疣。
當其說荒唐，衆口莫能咻。
書案鼠篆塵，銜蔬滿床頭。
居不省家舍，那問犬馬牛。
吾嘗觀聖人，與世爲獻酬。
道通衆人行，智欲萬物周。
微言觀季子，頗亦有意不。
季子捧腹笑，吾豈搢紳囚。
我將乘扶摇，南與大鵬遊。
相羊九萬里，厭則下滄洲。
黄子失所答，如耕不能耰。
井蛙延海鼈，樂事擅一邱。
束牲盟伯夷，固自取揶揄。
無心以觸物，愛子如虛舟。
維楫苟不存，傾覆當誰尤。
尚思濟來者，非但自爲謀。
戲贈頓二主簿
作者：黄庭堅
朝代：宋

桐植客亭欣款曲，歌傾家釀勿徘徊。
百年中半夜分去，一歲無多春蹔來。
落日園林須秉燭，能言桃李聽傳盃。
紅疏綠暗明朝是，公事相過得幾回。
戲贈高述六言
作者：黄庭堅
朝代：宋

江湖心計不淺，翰墨風流有餘。
相期乃千載事，要須讀五車書。
戲題
作者：黄庭堅
朝代：宋

平生性拙觸事真，醉裏笑談多忤人。
安得眼前只有清風與明月，美酒百船酬一春。
戲題大年防禦蘆雁
作者：黄庭堅
朝代：宋

揮毫不作小池塘，蘆荻江村落雁行。
雖有珠簾藏翡翠，不忘煙雨罩鴛鴦。
戲題小雀捕飛蟲畫扇
作者：黄庭堅
朝代：宋

小蟲心在一啄間，得失與世同輕重。
丹青妙處不可傳，輪扁斲輪如此用。
戲題巫山縣用杜子美韵
作者：黄庭堅
朝代：宋

巴俗深留客，吳儂但憶歸。
直知難共語，不是故相違。
東縣聞銅臭，江陵換袷衣。
丁寧巫峽雨，慎莫暗朝暉。
戲題戎州作余真
作者：黄庭堅
朝代：宋

前身寒山子，後身黄魯直。
頗遭俗人惱，思欲入石壁。
戲題承天寺法堂前柏
作者：黄庭堅
朝代：宋

樹底蒲團禪老家，高僧倚坐日西斜。
有人試問西來事，無處安排玉如意。
方者風旛動不同，不道風幡境亦空。
開口已非無問處，高僧不語人歸去。
戲題斌老所作兩竹梢
作者：黄庭堅
朝代：宋

老竹帖妥不作奇，嫩篁翹翹動風枝。
是中有目世不知，吾宗落筆風煙隨。
戲題曾處善尉廳二首·不動菴
作者：黄庭堅
朝代：宋

茅茨中安一牀寂，天女原非世間色。
道人今日八關齋，莫散花來染衣裓。
戲題曾處善尉廳二首·超然臺
作者：黄庭堅
朝代：宋

雞塒啄雁如鴐鵝，萬里天衢且一波。
宮錦絡衫弓石八，與人同狀不同科。
戲題葆真閣
作者：黄庭堅
朝代：宋

真常自在如來性，肯綮修持祗益勞。
十二因緣無妙果，三千世界起秋毫。
有心便醉聲聞酒，空手須磨般若刀。
截斷衆流尋一句，不離兔角與龜毛。
所住堂
作者：黄庭堅
朝代：宋

此山花光佛所住，今日花光還放光。
天女來修散花供，道人自有本來香。
承天寶禪師贊
作者：黄庭堅
朝代：宋

靈山會上，得箇消息。
達安城中，不落裷𩃫。
黄撫路口，雪裏開花。
九江渡頭，無風起浪。
承示中秋不見月及憫雨連作恐妨秋成奉次元韵
作者：黄庭堅
朝代：宋

秀稻秋風喜太平，獨疑連雨未全晴。
銀蟾似亦無聊頼，默度寒宵嬾吐明。
拘士笑大方
作者：黄庭堅
朝代：宋

拘士笑大方，俗吏縛文律。
當其擅私智，轍覆千里失。
鳥飛與魚潛，明哲善因物。
欣然領斯會，千百無十一。
蒯緱裝太阿，付騶斬芻秣。
風雨晦冥時，中夜鳴不歇。
張公下世久，安得歎埋沒。
齊王好吹竽，楚客善鼓瑟。
衛婦新上車，戒御無笞服。
教母滅竈突，徙薪始入室。
三言至丁寧，於理蓋已密。
主人皆笑之，迺在未適節。
莊生亦有言，外物不可必。
無地與揮斤，眷然思郢質。
招吉老子範觀梅花
作者：黄庭堅
朝代：宋

播糠瞇眼丞良苦，鳴鼓連村尉始歸。
及取江梅來一醉，明朝花作玉塵飛。
招子高二十二韵兼簡常甫世弼
作者：黄庭堅
朝代：宋

我行向厭次，夏扇日在摇。
甘瓜未除壟，高柳尚鳴蜩。
駕言聊攝歸，飛霜曉封條。
負薪泣裘褐，公子御狐貂。
歲月坐晼晚，鬢顔颯然凋。
道德千古事，斯文非一朝。
往者我不及，後生多見超。
吾黨二三子，士林聳孤標。
小謝抱周易，忘言獨參寥。
崔郎楚左史，二典考舜堯。
王生風雅學，談辯秋江潮。
灑筆驚有司，小敵謂可驕。
安知摴蒱局，臨關敗三梟。
三生數步隔，屢赴茗碗邀。
小謝殊未來，我覺百里遙。
問之憂菽水，心慮極無聊。
父憐母不訶，日以濁酒澆。
此道如鼎實，念子羹未調。
古來有親養，回也樂一瓢。
不田鶉生宎，在物乃爲妖。
吾言有師承，可信如斗杓。
詩以解子憂，亦用當子招。
招戴道士彈琴
作者：黄庭堅
朝代：宋

春愁如髮不勝梳，酒病綿綿困未蘇。
欲聽淳音消妄想，抱琴端爲一來無。
招隠寄李元中
作者：黄庭堅
朝代：宋

吾聞李元中，學爲古人青出藍。
眉目之閒如太華，一段翠氣連終南。
我欲從之路阻長，朱顔日夜驚波往。
蒼梧玉琯生蛛網，老翁忘味傾心賞。
眼前記一不識十，谷中白駒閟音響。
灊山南閒卧青牛，萬壑松聲不得游。
願君爲阿閣之紫鳳，莫作江湖之白鷗。
拜劉凝之畫像
作者：黄庭堅
朝代：宋

弃官清潁尾，買田落星灣。
身在菰蒲中，名滿天地間。
誰能四十年，保此清靜退。
往來澗谷中，神光射牛背。
按田
作者：黄庭堅
朝代：宋

河水積崢嶸，山雪晴索寞。
幽齋怯寒威，況復出城郭。
馬爲蝟毛縮，人歎狐裘薄。
淤泥虎跡交，叢社烏聲樂。
橋經野燒斷，崖值天風落。
洩雲迷鴻濛，戴石瘦犖嶨。
攀緣若登天，扶服如入橐。
窮幽至河麋，落日更槃礴。
新民數十家，飄寓初棲託。
壯産無惰農，荒榛盡開鑿。
臨流遣官丁，悉使呼老弱。
恩言諭官意，鄣水陂可作。
春秧百頃毬，秋報千倉穫。
掉頭笑應儂，吾麥自不惡。
麥苗不爲稻，誠恐非民瘼。
不知肉食者，何必苦改作。
我行疲鞍馬，且用休羈絡。
艱難相顧歎，共道折腰錯。
勢窮不得已，來自取束縛。
月明夜蕭蕭，解衣寬带索。
卧看雲行天，北斗掛屋角。
析薪爨酒鼎，興至且相酌。
摩詰畫
作者：黄庭堅
朝代：宋

丹青王右轄，詩句妙九州。
物外常獨往，人間無所求。
袖手南山雨，輞川桑柘秋。
胸中有佳處，涇渭看同流。
擬古樂府長相思寄黄幾復
作者：黄庭堅
朝代：宋

江南江北春水長，中有一人遙相望。
字曰金蘭服衆芳，妙歌揚聲傾滿堂。
滿堂動色不入耳，四海知音能有幾。
惟予與汝交莫逆，心期那閒千萬里。
欲憑綠水之雙魚，爲寄腹中之素書。
溪回嶼轉恐失路，夜半不眠起躊躇。
擬古雜言
作者：黄庭堅
朝代：宋

雁雁隨春風，過鄉縣。
煙雨昏，行不亂。
同安樂，共憂患。
雲重重，不相見。
日昳晡，下平湖。
十十五五依黄蘆，得粒不啄鳴相呼。
新婦見雁懷征夫，上堂曳袑裾，四拜啟阿姑。
人言雁寄書，審能寄書無。
阿姑語新婦，古來無此事，今安得此語。
新婦祝雁好自去，勿學水中戀涔魚。
寄汝尺素上有書，塞北春寒用當襦。
寄書與阿誰，我家蘇校尉，海上牧羊兒。
爲言妾能事君母，勿負漢恩作降虜。
擬君子法天運
作者：黄庭堅
朝代：宋

君子法天運，不言行四時。
提提無近功，成歲乃可知。
明窺秋毫端，耳察穴蟻爭。
羣材極爲力，陰拱收視聽。
三辰從昏明，萬物安性命。
因時有更張，斟酌如斗柄。
細人趨眼前，翻手覆手閒。
狂風吹長林，何枝鳥能安。
須臾誠快意，狼籍不可言。
放言十首·其一
作者：黄庭堅
朝代：宋

廢興宜有命，得失但自知。
踽踽衆所忌，悠悠誰與歸。
吾義苟不存，豈更月攘雞。
風清聞鶴唳，想見南山棲。
放言十首·其一〇
作者：黄庭堅
朝代：宋

弄水清江曲，采薇南山隅。
當吾無事時，此豈不我娛。
喬木好鳥音，天風韵虛徐。
遐心游四海，萬里不須臾。
回首古衣冠，荆樊老丘墟。
欲付此中意，歸翻蟲蠹書。
短生憂不足，此道樂有餘。
放言十首·其七
作者：黄庭堅
朝代：宋

蟬聲已紓遲，秋日行晼晚。
長年困道路，驅馬方更遠。
從事常厭煩，歸心自如卷。
旨甘良未豐，安得懷息偃。
放言十首·其三
作者：黄庭堅
朝代：宋

輕肥馬上郎，枯槁林下士。
聲名斲自然，勢利焚和氣。
智人不駭俗，同朝皆用事。
物外有華胥，時時夢中至。
放言十首·其九
作者：黄庭堅
朝代：宋

榨牀在東壁，病起繞壁行。
新醅浮白蟻，渴見解朝酲。
小槽垂玉筯，音響有餘清。
疾風春雨作，靜夜山泉鳴。
安得朱絲絃，爲我寫此聲。
想知舜南風，正爾可人情。
放言十首·其二
作者：黄庭堅
朝代：宋

匣中綠綺琴，欲撫已絕絃。
問絃何時絕，鍾期謝世年。
正聲不可聞，千載寂寞間。
未有顔叔子，安知柳下賢。
放言十首·其五
作者：黄庭堅
朝代：宋

微雲起膚寸，大蔭彌九州。
至仁雖愛物，用舍如春秋。
晴空不成雨，遠岫行歸休。
何疑陶淵明，一去如驚鷗。
放言十首·其八
作者：黄庭堅
朝代：宋

月滿不踰望，日中爲之傾。
天地尚乃爾，萬物能久盈。
明德忌曄曄，高才貴冥冥。
忽解扁舟去，懷哉張季鷹。
放言十首·其六
作者：黄庭堅
朝代：宋

黄鵠送黄鵠，中道言別離。
送君不憚遠，愁見獨歸時。
羅網翳稻粱，江湖水瀰瀰。
行行不相見，勉哉冥冥飛。
放言十首·其四
作者：黄庭堅
朝代：宋

蘭楫桂爲舟，大江可遠游。
堅車無良馬，出門敗吾輈。
一身交萬物，用我未易周。
安得柳下惠，窮年與之遊。
故江陽楊君畫像贊
作者：黄庭堅
朝代：宋

顯允臨邛，吏師文宗。
能者述之，德宇恢恢。
疏而不失，有物實之。
於義當然，确乎不奪。
强者屈之，愛民如子。
曰予用威，誰其卹之。
圖像如生，雖不能言，誰敢忽之。
其事在人，歲月其逝，勿墜失之。
後有南董，詢事考言，尚其筆之。
故陳氏畫像贊
作者：黄庭堅
朝代：宋

女歸能婦，義止宜家。
誰其向道，探深見遐。
入古人室，立妙法句。
自履實地，告人悟處。
忽爾心疾，累歲狂癡。
爲忘我難，使人厭之。
迨其解化，莊語告戒。
堂堂夫人，凌鄭同派。
效孔文舉贈柳聖功三首·其一
作者：黄庭堅
朝代：宋

武庫五兵森森，名駒萬里駸駸。
英風爽氣如林，讀書鑿井欲深，學道却要無心。
效孔文舉贈柳聖功三首·其三
作者：黄庭堅
朝代：宋

王良終日馳驅，曹商百乘從車。
七芧鼓舞羣狙，學問聖處功夫，千古與我友俱。
效孔文舉贈柳聖功三首·其二
作者：黄庭堅
朝代：宋

妙言玉質金相，學問日月悠長。
良賈故要深藏，屈體下心堂堂，灰頭土面輝光。
效王仲至少監詠姚花用其韵四首·其一
作者：黄庭堅
朝代：宋

映日低風整復斜，綠玉眉心黄袖遮。
大梁城裏雖罕見，心知不是牛家花。
效王仲至少監詠姚花用其韵四首·其三
作者：黄庭堅
朝代：宋

仙衣襞積駕黄鵠，草木無光一笑開。
人間風日不可奈，故待成陰葉下來。
效王仲至少監詠姚花用其韵四首·其二
作者：黄庭堅
朝代：宋

九疑山中萼綠華，黄雲承襪到羊家。
真筌蟲蝕詩句斷，猶託餘情開此花。
效王仲至少監詠姚花用其韵四首·其四
作者：黄庭堅
朝代：宋

湯沐冰肌照春色，海牛壓簾風不開。
直言紅塵無路入，猶傍蜂鬚蝶翅來。
效進士作觀成都石經
作者：黄庭堅
朝代：宋

成都九經石，歲久麝煤寒。
字畫參工拙，文章可鑒觀。
危邦猶勸講，相國校雕刊。
羣盜煙塵後，諸生竹帛殘。
王春尊孔氏，乙夜詔甘盤。
願比求諸野，成書上學官。
文安國挽詞二首·其一
作者：黄庭堅
朝代：宋

七閩家舉子，百粵海還珠。
往日推忠厚，窮年領轉輸。
一牀遺杖屨，萬事委錙銖。
豈有蒼茫恨，歸巢未拮据。
文安國挽詞二首·其二
作者：黄庭堅
朝代：宋

平生翰墨學，空走使臣車。
瞿令能蒼史，歸公好古書。
秦山刊日月，周鼓頌畋漁。
不見龍蛇筆，新乾研滴蜍。
新凉示同學
作者：黄庭堅
朝代：宋

西風先自無消息，忽上青林報秋色。
天高月明露泥泥，團扇已從蛛網織。
蛩螿何苦不自聊，入我夜牀鳴唧唧。
似言冰雪催授衣，今者不樂君髮白。
春深花落病在牀，永夏過眼等虛擲。
卷簾昨暮得新凉，空堂呼燈照几席。
豈無熟書試一讀，欲似平生不相識。
今日明日相尋來，百年青天過鳥翼。
夜闌歎息仰屋梁，廢弃寢膳思無益。
吾徒奈何縱嫚遊，君不見禹重寸陰輕尺璧。
新喻道中寄元明用觴字韵
作者：黄庭堅
朝代：宋

中年畏病不舉酒，孤負東來數百觴。
喚客煎茶山店遠，看人秧稻午風凉。
但知家裏俱無恙，不用書來細作行。
一百八盤携手上，至今猶夢遶羊腸。
新寨餞南歸客
作者：黄庭堅
朝代：宋

初更月蝕缺半璧，三更北風雪平屋。
夜寒置酒送歸客，長歌燕雁燈前落。
故園無書已十月，目極千里雲水隔。
客方有行乃未已，歸且經予江上宅。
比鄰諸老應相問，爲道於今不如昔。
新知翻手覆手閒，故人江南與江北。
有時日高天氣清，炙背南軒把書策。
可憐斯人巧言語，今已埋沒黄土陌。
乃知生前傾意氣，不用身後書竹帛。
往在江南最少年，萬事過眼如鳥翼。
夜行南山看射虎，失脚墜入崖底黑。
却攀荆棘上平田，何曾悔念身可惜。
辭家上馬不反顧，談笑據鞍似無敵。
邇來多病足憂虞，平地進寸退數尺。
意氣索然成老翁，所有鬢髮猶未白。
閑居爲婦執薪爨，宿處野人爭卧席。
昔壯今衰殆不如，吾恐未必不爲福。
寄聲諸老善自愛，客行努力更强食。
門前種柳今幾長，戒兒勿令打鸂鶒。
春晚歸來躑躅間，爲公置酒臨江閣。
新息渡淮
作者：黄庭堅
朝代：宋

京塵無處可軒眉，照面淮濱喜自知。
風裏麥苗連地起，雨中楊樹带煙垂。
故林歸計嗟遲暮，久客平生厭別離。
落日江南采蘋去，長歌柳惲洞庭詩。
既作閔雨詩是夕遂澍雨夜中喜不能寐起作喜雨詩
作者：黄庭堅
朝代：宋

南風吹雨下田塍，田父伸眉願力耕。
麰麥明年應解好，簾櫳今夜不勝清。
直須洗盡焦枯意，不厭屢聞飄洒聲。
黄卷腐儒何所用，惟將歌詠報昇平。
早行
作者：黄庭堅
朝代：宋

失枕驚先起，人家半夢中。
聞雞憑早晏，占斗辨西東。
轡溼知行露，衣單覺曉風。
秋陽弄光影，忽吐半林紅。
明叔惠示二頌·其一
作者：黄庭堅
朝代：宋

山川圍宴坐，日月轉庭隅。
般若尋常事，如來卧起俱。
多聞成外道，只是守凡夫。
欲聽虛空教，須彌作鼓桴。
明叔惠示二頌·其二
作者：黄庭堅
朝代：宋

平生討經論，苦行峻廉隅。
僞契已無分，買山雲自如。
身爲廊廟宰，夢作種田夫。
欲辨身兼夢，還如鼓與桴。
明叔惠示二頌云見七佛偈似有警覺乃是向道之端發於此故以二頌爲報·其一
作者：黄庭堅
朝代：宋

山川圍燕坐，日月轉庭隅。
般若心常是，如來卧起俱。
多聞成外道，只守即凡夫。
欲聽虛空鼓，須彌作鼓桴。
明叔惠示二頌云見七佛偈似有警覺乃是向道之端發於此故以二頌爲報·其二
作者：黄庭堅
朝代：宋

平生討經論，苦行峻廉隅。
僞契已無分，買山雲自俱。
身爲廊廟宰，夢作種田夫。
欲辨身兼夢，還如鼓與桴。
明叔知縣和示過家上冢二篇復次韵·其一
作者：黄庭堅
朝代：宋

敝邑荷佳政，耕桑及時運。
令君平生歡，遠別喜親近。
吾友徐光祿，死戰萬事盡。
不見東陵侯，惟見瓜連畛。
且當置是事，椎牛會賓親。
百年共如此，破涕作嘲哂。
枯荷野塘水，照影驚顔鬢。
功名黄粱炊，成敗白蟻陣。
少時無老境，身到乃盡信。
此來見抱子，別日多未齔。
夜闌如夢寐，寒燭泣餘寸。
明叔知縣和示過家上冢二篇復次韵·其二
作者：黄庭堅
朝代：宋

女蘿上杉松，野葛蔓畦壠。
蛛絲網祠屋，芝菌生畫拱。
去國二十年，雪涕夙嚴奉。
更歷飽艱難，抑搔知痒痛。
聞道下士笑，轉物大人勇。
平生隨風波，歸來夢猶洶。
持此寸草心，負荷九鼎重。
柔嘉無牛羊，保身以爲供。
明遠庵
作者：黄庭堅
朝代：宋

遠公引得陶潛住，美酒沽來飲無數。
我醉欲眠卿且去，只有空瓶同此趣。
誰知明遠似遠公，亦欲我行庵上路。
多方挈取甕頭春，大白梨花十分注。
與君深入逍遙遊，了無一物當情素。
道卿道卿歸去來，明遠主人今進步。
春思
作者：黄庭堅
朝代：宋

花柳事權輿，東風剛作惡。
啟明動鐘鼓，睡著初不覺。
簡書催秣馬，行路如徇鐸。
看雲野思亂，遇雨春衫薄。
今日非昨日，過眼若飛雹。
光陰行晼晚，吾事益落莫。
閑尋西城道，倚杖俯墟落。
村翁逢寒食，士女飛綵索。
平生感節物，始悟身是客。
搔首念江南，拏船趁鸂鶒。
夷猶揮釣車，清波舉霜鯽。
黄塵化人衣，此計誠已錯。
百年政如此，豈更待經歷。
春祀分得葉公廟雙鳬觀
作者：黄庭堅
朝代：宋

春將祠事出門扉，宮殿參差繚翠微。
清曉風煙迷部曲，小蹊桃杏掛冠衣。
葉公在昔真龍去，王令何時白鶴歸。
糟魄相傳漫青史，獨懷千古對容徽。
春近四絕句·其一
作者：黄庭堅
朝代：宋

閏後陽和臘裏回，濛濛小雨暗樓臺。
柳條榆莢弄顔色，便恐入簾雙燕來。
春近四絕句·其三
作者：黄庭堅
朝代：宋

小雪晴沙不作泥，疏簾紅日弄朝暉。
年華已伴梅梢晚，春色先從草際歸。
春近四絕句·其二
作者：黄庭堅
朝代：宋

亭臺經雨壓塵沙，春近登臨意氣佳。
更喜輕寒勒成雪，未春先放一城花。
春近四絕句·其四
作者：黄庭堅
朝代：宋

梅英欲盡香無頼，草色才蘇綠未勻。
苦竹空將歲寒節，又隨官柳到青春。
春遊
作者：黄庭堅
朝代：宋

終日桃李蹊，春風不相識。
同我二三子，承我作意力。
把酒忘味著，看花了香寂。
晴雲散長空，曠蕩無限隔。
身爲胡蝶夢，本自不漁色。
春蟲勸人歸，今我誠是客。
歸來翻故紙，書尾見麟獲。
文字非我名，聊取二三策。
春雪呈張仲謀
作者：黄庭堅
朝代：宋

暮雪霏霏若撒鹽，須知千隴麥纖纖。
夢闌半枕聽飄瓦，曉起高堂看入簾。
剩與月明分夜砌，即成春溜滴晴簷。
萬金一醉張公子，莫道街頭酒價添。
晁張和答秦覯五言予亦次韵
作者：黄庭堅
朝代：宋

山林與心違，日月使鬢換。
儒衣相詬病，文字奉娛玩。
自古非一秦，六籍蓋多難。
詩書或發冢，熟念令人惋。
秦君銳本學，驥子已血汗。
相期驂天衢，伯樂嘗一盼。
士爲慾心縛，寸勇輒尺懦。
要當觀此心，日照雲霧散。
扶疏萬物影，宇宙同璀璨。
置規豈惟君，亦自警弛慢。
晚泊長沙示秦處度范元實用寄明略和父韵五首·其一
作者：黄庭堅
朝代：宋

昔在秦少游，許我同門友。
掘獄無張雷，劍氣在牛斗。
今來見令子，文似前哲有。
何用相澆潑，清江綠如酒。
晚泊長沙示秦處度范元實用寄明略和父韵五首·其三
作者：黄庭堅
朝代：宋

秦郎水江漢，范郎器鼎鼐。
逝者不可尋，猶喜二子在。
相逢唾珠玉，貧病問薪菜。
豫愁帆風船，目極別所愛。
晚泊長沙示秦處度范元實用寄明略和父韵五首·其二
作者：黄庭堅
朝代：宋

范公太史僚，山立乃先達。
發揮百代史，管以六經轄。
投身轉嶺海，就木乃京洛。
仲子見長沙，且用慰饑渴。
晚泊長沙示秦處度范元實用寄明略和父韵五首·其五
作者：黄庭堅
朝代：宋

少游五十策，其言明且清。
筆墨深關鍵，開闔見日星。
陳友評斯文，如鐘磬鼓笙。
誰能續鳳鳴，洗耳聽兩甥。
晚泊長沙示秦處度范元實用寄明略和父韵五首·其四
作者：黄庭堅
朝代：宋

往時高交友，宰木已樅樅。
今我二三子，事業在燈窗。
秦范波瀾闊，笑陸海潘江。
願茲秉經術，出仕榮家邦。
景珍太博見示舊倡和蒲萄詩因而次韵
作者：黄庭堅
朝代：宋

映日圓光萬顆餘，如觀寶藏隔蝦須。
夜愁風起飄星去，曉喜天晴綴露珠。
宮女揀枝模錦繡，論師持味比醍醐。
欲收百斛供春釀，放出聲名壓酪奴。
暮到張氏園和壁間舊題
作者：黄庭堅
朝代：宋

邵平不見見園瓜，三徑還尋二仲家。
莫道暫來無所得，未秋先已碧蓮華。
曉出祥符趨府
作者：黄庭堅
朝代：宋

朝霞藻繪舜衣裳，天碧山青認赭黄。
憶得御爐煙直下，紫宸辭罷過宮廊。
曉從任大夫祖行過石橋寄粹甫
作者：黄庭堅
朝代：宋

令尹鳴騶過石橋，想君寒夢正飄摇。
追思轉覺年來劇，亂似春風柳萬條。
曉放汴舟
作者：黄庭堅
朝代：宋

秋聲滿山河，行李在梁宋。
川塗事雞鳴，身亦逐羣動。
霜清魚下流，橘柚入包貢。
又持三十口，去作江南夢。
曉賢師續佛壽頌
作者：黄庭堅
朝代：宋

養子續佛壽，非爲養色身。
棒打石師子，只要實頭人。
出家無正因，不得正命食。
是真出家兒，不費秋毫力。
講得天雨花，說得石點頭。
人人是檀越，負命者上鉤。
曉起臨汝
作者：黄庭堅
朝代：宋

缺月欲崢嶸，鳴雞有期信。
征人催夙駕，客夢未渠盡。
野荒多斷橋，河凍無裂璺。
羸馬踏冰翻，疑狐觸林遁。
清風蕩初日，喬木囀幽韵。
崧高忽在眼，岌峨臨數郡。
玄雲默垂空，意有萬里潤。
寒暗不成雨，卷懷就膚寸。
觀象思古人，動靜配天運。
物來斯一時，無得乃至順。
凉暄但循環，用捨誰喜慍。
安得忘言者，與講齊物論。
書扇
作者：黄庭堅
朝代：宋

魯公筆法屋漏雨，未減右軍錐畫沙。
可惜團團新月面，故教零亂黑雲遮。
書東坡畫郭功父壁上墨竹
作者：黄庭堅
朝代：宋

郭家髹屏見生竹，惜哉不見人如玉。
凌厲中原草木春，歲晚一棋終玉局。
巨鼇首戴蓬萊山，今在瓊房第幾間。
書王氏夢錫扇
作者：黄庭堅
朝代：宋

壓枝梅子大於錢，慚愧春光又一年。
亭午無人初破睡，杜鵑啼在柳梢邊。
書睢陽事後
作者：黄庭堅
朝代：宋

莫道睢陽覆我師，再興唐祚匪公誰。
流離顛沛義不辱，去就死生心自知。
政使賀蘭非長者，豈妨南八是男兒。
乾坤震蕩風塵晦，愁絕宗臣陷賊詩。
書石牛溪旁大石上
作者：黄庭堅
朝代：宋

鬰鬰窈窈天官宅，諸峰排霄帝不隔。
六時謁天開關鑰，我身金華牧羊客。
羊眠野草我世閒，高真衆靈思我還。
石盆之中有甘露，青牛駕我山谷路。
書磨崖碑後
作者：黄庭堅
朝代：宋

春風吹船著浯溪，扶藜上讀中興碑。
平生半世看墨本，摩挲石刻鬢成絲。
明皇不作苞桑計，顛倒四海由祿兒。
九廟不守乘輿西，萬官已作烏擇栖。
撫軍監國太子事，何乃趣取大物爲。
事有至難天幸爾，上皇跼蹐還京師。
內間張后色可否，外閒李父頤指揮。
南內淒涼幾苟活，高將軍去事尤危。
臣結舂陵二三策，臣甫杜鵑再拜詩。
安知忠臣痛至骨，世上但賞瓊琚詞。
同來野僧六七輩，亦有文士相追隨。
斷崖蒼蘚對立久，涷雨爲洗前朝悲。
書舞陽西寺舊題處
作者：黄庭堅
朝代：宋

萬事紛紛日日新，當時題壁是前身。
寺僧物色來相訪，我似昔人非昔人。
書蔡秀才屏風頌四首·其一
作者：黄庭堅
朝代：宋

武寧縣中蔡老子，能棋能酒又能詩。
胸中百萬多羅藏，不向人間說是非。
書蔡秀才屏風頌四首·其三
作者：黄庭堅
朝代：宋

此翁家世印纍纍，平生俯視造物兒。
堪笑癡人不省悞，猶說此翁真箇癡。
書蔡秀才屏風頌四首·其二
作者：黄庭堅
朝代：宋

接人高下但唯唯，笑語相隨不作難。
此翁胸次有涇渭，事不可處執如山。
書蔡秀才屏風頌四首·其四
作者：黄庭堅
朝代：宋

讀經一字禮一拜，瘦骨稜稜心苦辛。
看伊冷淡教人笑，定作閻浮百歲人。
曹侯善政頌
作者：黄庭堅
朝代：宋

曹侯輟耕，學于上國。
進士起家，爲吏有績。
雖窶人子，孔武且碩。
我惠我威，養我如子。
我勤我暇，不借吏史。
虎暴人境，肆作機穽。
侯曰徹之，病在乎政。
惟此戾蟲，迺與政通。
風林岑蔚，征夫不逢。
我作頌聲，與民歌之。
不誣方將，俾勿磨之。
曹村道中
作者：黄庭堅
朝代：宋

嘶馬蕭蕭蒼草黄，金天雲物弄微凉。
瓜田餘蔓有荒壠，梨子壓枝鋪短牆。
明月風煙如夢寐，平生親舊隔湖湘。
行行秋興已孤絕，不忍更臨山夕陽。
會稽竹箭爲蘄春傅尉作
作者：黄庭堅
朝代：宋

會稽竹箭天下聞，青嶺霜笴摇紫雲。
金作僕姑如鳥翼，壯士持用橫三軍。
邇來場師無遠慮，翦伐柔萌薦葅茹。
人閒禦武急難才，不得生民飽霜露。
嘉瓜美果無他長，取升俎豆獻壺觴。
奈何生與此等伍，大器小用良可傷。
吾聞先王用人力，不足有餘無損益。
碩人俁俁舞公庭，長詠國風三歎息。
有惠江南帳中香者戲答六言二首·其一
作者：黄庭堅
朝代：宋

百鍊香螺沉水，寶薰近出江南。
一穟黄雲繞几，深禪想對同參。
有惠江南帳中香者戲答六言二首·其二
作者：黄庭堅
朝代：宋

螺甲割崑崙耳，香材屑鷓鴣斑。
欲雨鳴鳩日永，下帷睡鴨春閒。
有懷半山老人再次韵二首·其一
作者：黄庭堅
朝代：宋

短世風驚雨過，成功夢迷酒酣。
草玄不妨準易，論詩終近周南。
有懷半山老人再次韵二首·其二
作者：黄庭堅
朝代：宋

啜羹不如放麑，樂羊終愧巴西。
欲問老翁歸處，帝鄉無路雲迷。
有聞帳中香以爲熬蝎者戲用前韵二首·其一
作者：黄庭堅
朝代：宋

海上有人逐臭，天生鼻孔司南。
但印香嚴本寂，不必叢林徧參。
有聞帳中香以爲熬蝎者戲用前韵二首·其二
作者：黄庭堅
朝代：宋

我讀蔚宗香傳，文章不減二班。
誤以甲爲淺俗，却知麝要防閑。
木平和尚真贊
作者：黄庭堅
朝代：宋

一尺三寸汗脚，草鞋掛龍牀角。
他日清凉半座，果然未忘禮樂。
一一漚裏木平，稽首一漚前覺。
木龜亭留題
作者：黄庭堅
朝代：宋

南臺西路木龜坊，乃是靈蛙贔屭藏。
從此改名杉蚵蚾，恐來吞月直須防。
朱道人下世
作者：黄庭堅
朝代：宋

桑戶居然同物化，青燈猶在讀書檠。
身如陌上狂風過，心似夜來新月明。
李右司以詩送梅花至潞公予雖不接右司想見其人用老杜和元次山詩例次韵
作者：黄庭堅
朝代：宋

凡花俗草敗人意，晚見瓊蕤不恨遲。
江左風流尚如此，春功終到歲寒枝。
李君貺借示其祖西臺學士草聖并書帖一編二軸以詩還之
作者：黄庭堅
朝代：宋

當時高蹈翰墨場，江南李氏洛下楊。
二人歿後數來者，西臺唯有尚書郎。
篆科草聖凡幾家，奄有漢魏跨兩唐。
紙摹石鏤見彷彿，曾未得似君家藏。
側釐數幅冰不及，字體欹傾墨猶濕。
明窗棐几開卷看，坐客失牀皆起立。
新春一聲雷未聞，何得龍蛇已驚蟄。
仲將伯英無後塵，邇來此公下筆親。
使之早出見李衛，不獨右軍能逼人。
枯林棲鴉滿僧院，秀句爭傳兩京遍。
文工墨妙九原荒，伊洛氣象今凄凉。
夜光入手愛不得，還君復入古錦囊。
此後臨池無筆法，時時夢到君書堂。
李大夫招飲
作者：黄庭堅
朝代：宋

欲遣吟人對好山，暮天和雨醉憑欄。
座中雲氣侵人溼，砌下泉聲逼酒寒。
紅燭圍棋生死急，清風揮麈笑談閑。
更籌報盡不成起，車從厭厭夜已闌。
李宗古出示謝李道人苕帚杖從蔣彥回乞葬地二頌作二詩奉呈·其一
作者：黄庭堅
朝代：宋

提携禪客扶衰杖，斷當姻家葬骨山。
因病廢棋仍廢酒，鷓鴣鸚鵡伴清閒。
李宗古出示謝李道人苕帚杖從蔣彥回乞葬地二頌作二詩奉呈·其二
作者：黄庭堅
朝代：宋

詩書傳女似中郎，杞菊同盤有孟光。
今日鷓鴣鳴蹇蹇，他年鸚鵡恨堂堂。
李沖元真贊
作者：黄庭堅
朝代：宋

冶百鍊之金，而中黄鐘之宮。
琢無瑕之玉，而成夜光之璧。
可用饗帝，可用活國。
師曠不世而無聞，韞櫝藏之而無悶。
士亦何得於山林，元勛而藎穀也故肥遯。
李濠州挽詞二首·其一
作者：黄庭堅
朝代：宋

循吏功名兩漢中，平生風義最雍容。
鱼遊濠上方云樂，鵩在承塵忽告凶。
掛劍自知吾已許，脫驂不爲涕無從。
百年窮達都歸盡，淮水空圍墓上松。
李濠州挽詞二首·其二
作者：黄庭堅
朝代：宋

禮數最優徐孺子，風流不減謝宣城。
那知此別成千古，未信斯言隔九京。
落日松楸陰隧道，西風簫鼓送銘旌。
善人報施今如此，隴水長寒嗚咽聲。
杜似吟院二首·其一
作者：黄庭堅
朝代：宋

日長吟院無公事，燕入花開必有詩。
莫道南風吹雁去，春來亦有北風時。
杜似吟院二首·其二
作者：黄庭堅
朝代：宋

吟院虛明如畫舫，想成檻外是長江。
杜郎忽作揚州夢，雨带風沙打夜窗。
東坡先生真贊三首·其三
作者：黄庭堅
朝代：宋

眉目雲開月靜，文章豹蔚虎炳。
逢世愛憎怡怡，五朝公忠炯炯。
東坡畫竹贊
作者：黄庭堅
朝代：宋

孤生危苦，播蕩風雨。
歲不我與，誓將尋斧。
刳心達節，萬籟中發。
黄鍾同律，偉哉造物。
東林寺二首·其一
作者：黄庭堅
朝代：宋

白蓮種出凈無塵，千古風流社裏人。
禪律定知誰束縛，過溪沽酒見天真。
東林寺二首·其二
作者：黄庭堅
朝代：宋

勝地東林十八公，廬山千古一清風。
淵明豈是難拘束，正與白蓮出處同。
東禪長老夢偈
作者：黄庭堅
朝代：宋

伐木丁丁斧下鳴，隔溪便應谷中聲。
不因蘋末微風起，漂影溪光本自明。
東觀讀未見書
作者：黄庭堅
朝代：宋

漢規羣玉府，東觀近宸居。
詔許無雙士，來觀未見書。
皇文開萬卷，家學陋三餘。
竹帛森延閣，星辰繞直廬。
諸生起孤賤，天子自吹噓。
願以多聞力，論思補帝裾。
松下淵明
作者：黄庭堅
朝代：宋

南渡誠草草，長沙濟艱難。
夜半舟移岸，今無晉衣冠。
松風自度曲，我絃不須彈。
慧遠香火社，遺民文字禪。
雖非老翁事，幽尚亦可歡。
客來欲開說，觴至不得言。
林爲之送筆戲贈
作者：黄庭堅
朝代：宋

閻生作三副，規摹宣城葛。
外貌雖銑澤，毫心或麤糲。
功將希栗尾，拙乃成棗核。
李慶縛散卓，含墨能不洩。
病在惜白毫，往往半巧拙。
小字亦周旋，大字難曲折。
時時一毛亂，乃似逆梳髮。
張鼎徒有表，徐偃元無骨。
橅畫記姓名，亦可應倉卒。
爲之街南居，時通鈴下謁。
晴軒坐風凉，怪我把枯筆。
開囊撲蠹魚，遣奴送一束。
洗硯磨松煤，揮灑至日沒。
蚤年學屠龍，適用固疏闊。
廣文困虀鹽，烹茶對秋月。
略無人問字，況有客投轄。
文章寄呻吟，講授費頰舌。
閒無用心處，雌黄到筆墨。
時不與人遊，孔子尚愛日。
作詩當鳴鼓，聊自攻短闕。
枯骨頌
作者：黄庭堅
朝代：宋

清揚巧笑傾人城，驕氣矜色增我慢。
無始時來生死趣，八萬苦業所依止。
皮膚落盡露拴索，一切虛誑法現前。
不見全牛可下刀，無垢光明本三昧。
柳閎展如子瞻甥也其才德甚美有意于學故以桃李不言下自成蹊八字作詩贈之·其一
作者：黄庭堅
朝代：宋

柳君文武甚，睨視萬人豪。
老氣鼓不作，卷旗解弓刀。
上爲朝陽桐，下爲澗溪毛。
囊中有美實，期子種蟠桃。
柳閎展如子瞻甥也其才德甚美有意于學故以桃李不言下自成蹊八字作詩贈之·其七
作者：黄庭堅
朝代：宋

清潤玉泉冰，高明秋景晴。
妙年勤翰墨，銀鉤爛縱橫。
藍田生美璞，未琢價連城。
思爲萬乘器，柱下貴晚成。
柳閎展如子瞻甥也其才德甚美有意于學故以桃李不言下自成蹊八字作詩贈之·其三
作者：黄庭堅
朝代：宋

霜威能折綿，風力欲冰酒。
勤子來訪道，枵然我何有。
寢興與時俱，由我屈伸肘。
飯羹自知味，如此是道不。
柳閎展如子瞻甥也其才德甚美有意于學故以桃李不言下自成蹊八字作詩贈之·其二
作者：黄庭堅
朝代：宋

浮陽愧嘉魚，道傍多苦李。
古來賢達人，不爭咸陽市。
吾子富春秋，日月東趨水。
潛聖有玉音，聞道而已矣。
柳閎展如子瞻甥也其才德甚美有意于學故以桃李不言下自成蹊八字作詩贈之·其五
作者：黄庭堅
朝代：宋

陸沈百世師，寄食魯柳下。
我今見諸孫，風味窺大雅。
大雅久不作，圖王忽成霸。
偉哉居移氣，蘭鮑在所化。
柳閎展如子瞻甥也其才德甚美有意于學故以桃李不言下自成蹊八字作詩贈之·其八
作者：黄庭堅
朝代：宋

八方去求道，渺渺困多蹊。
歸來坐虛室，夕陽在吾西。
君今秣高馬，夙駕先鳴雞。
慎勿取我語，親行乃不迷。
柳閎展如子瞻甥也其才德甚美有意于學故以桃李不言下自成蹊八字作詩贈之·其六
作者：黄庭堅
朝代：宋

聖學魯東家，恭惟同出自。
乘流去本遠，遂有作書肆。
日中駕肩來，薄晚常掉臂。
徒囂終無贏，歸矣求己事。
柳閎展如子瞻甥也其才德甚美有意于學故以桃李不言下自成蹊八字作詩贈之·其四
作者：黄庭堅
朝代：宋

任世萬鈞重，載言以爲軒。
空文誤來世，聖達欲無言。
咸池浴日月，深宅養靈根。
胸中浩然氣，一家同化元。
梅花
作者：黄庭堅
朝代：宋

障羞半面依篁竹，隨意淡妝窺野塘。
飄泊風塵少滋味，一枝猶傍故人香。
梨花
作者：黄庭堅
朝代：宋

巧解逢人笑，還能亂蝶飛。
清風時入戶，幾片落新衣。
楊凝式行書
作者：黄庭堅
朝代：宋

俗書祇識蘭亭面，欲換凡骨無金丹。
誰知洛陽楊風子，下筆便到烏絲闌。
楊朴墓
作者：黄庭堅
朝代：宋

三尺孤墳一布衣，人言無復似當時。
千秋萬歲還來此，月笛煙莎世不知。
樂壽縣君呂氏挽詞二首·其一
作者：黄庭堅
朝代：宋

歸裝衣楚楚，家世印纍纍。
來作箕帚婦，不忘蘋藻詩。
居然成萬古，何啻謁三醫。
騎省還秋直，霜侵鬢脚衰。
樂壽縣君呂氏挽詞二首·其二
作者：黄庭堅
朝代：宋

剪髻賓筵盛，齊眉婦禮閑。
謂宜俱白髮，忽去作青山。
大夢驚蝴蝶，何時識佩環。
哀歌行欲絕，丹旐雨斑斑。
次以道韵寄范子夷子默
作者：黄庭堅
朝代：宋

鼓缶多秦聲，琵琶作胡語。
是中非神奇，根器如此故。
范公秉文德，斷國極可否。
至今筦樞機，大度而少與。
蟬嫣世有人，風壑嘯兩虎。
小心學忠孝，鄙事能壠畝。
持論不籧篠，奉身謝誇詡。
頗知城南園，文會英俊侶。
何當休沐歸，懷茗就煎去。
次元明韵寄子由
作者：黄庭堅
朝代：宋

半世交親隨逝水，幾人圖畫入凌烟。
春風春雨花經眼，江北江南水拍天。
欲解銅章行問道，定知石友許忘年。
脊令各有思歸恨，日月相催雪滿顛。
次前韵寄潤父
作者：黄庭堅
朝代：宋

昏昏迷簿領，勿勿貴晷景。
嘗盡身百憂，迄無田二頃。
喜從吾宗遊，九里河潤永。
呼兒跪酒樽，戒婦饌湯餠。
老夫何取焉，君悅甕盎癭。
次前韵謝與迪惠所作竹五幅
作者：黄庭堅
朝代：宋

吾宗墨脩竹，心手不自知。
天公造化爐，攬取如拾遺。
風雪煙霧雨，榮悴各一時。
此物抱晚節，君又潤色之。
抽萌或發石，懸箠有阽危。
林梢一片雨，造次以筆追。
猛吹萬籟作，微凉大音希。
霜兔束毫健，松煙泛硯肥。
盤桓未落筆，落筆必中宜。
今代捧心學，取笑如東施。
或可遺巾幗，選耎如辛毗。
生枝不應節，亂葉無所歸。
非君一起予，衰病豈能詩。
憶君初解鞍，新月挂彎眉。
夜來上金鏡，坐歎光景馳。
我有好東絹，晴明要會期。
猗猗淇園姿，此君有威儀。
願作數百竿，水石相因依。
他年風動璧，洗我別後思。
開圖慰滿眼，何時遂臻茲。
次盱眙同前韵
作者：黄庭堅
朝代：宋

去此二十年，持家西過宋。
起予者白鷗，歸興岌飛動。
宮殿明寶坊，山川開禹貢。
破浪一帆風，更占夢中夢。
次蘇子瞻和李太白潯陽紫極宮感秋詩韵追懷太白子瞻
作者：黄庭堅
朝代：宋

不見兩謫仙，長懷倚脩竹。
行遶紫極宮，明珠得盈掬。
平生人欲殺，耿介受命獨。
往者如可作，抱被求同宿。
砥柱閱頹波，不疑更何卜。
但觀草木秋，葉落根自復。
我病二十年，大斗久不覆。
因之酌蘇李，蟹肥社醅熟。
次韵七兄青陽驛西阻水見寄
作者：黄庭堅
朝代：宋

挽船逆牽九牛尾，寸步關梁論萬里。
淮山終日只對面，與船低昂如角抵。
水工爬涉未曾去，遠者盈尋近盈咫。
長堤夜射千丈潭，疾雷不及先掩耳。
吾人猶困坎井泥，何算鮭蝦著塵滓。
我家詩翁坐長歌，險阻艱難實經履。
稍尋牛豕畦疃行，始得村落魚菜市。
風榆雨柳愁殺人，日西月東若流水。
忽然槌鼓催發船，入門驩甚折屐齒。
道逢耦耕試借問，往往見謂知津矣。
十年奔走營曉炊，家居暖席能得幾。
此行幹蠱維叔父，攻苦食辛等醇醴。
官筒之詩鄴城下，孝友懇惻見表裏。
强哦竹閒惜寡和，如以罷兵取堅壘。
何當車馬城南來，壽親一樽開宴喜。
次韵中玉早梅二首·其一
作者：黄庭堅
朝代：宋

梅蘂爭先公不嗔，知公家有似梅人。
何時各得自由去，相逐揚州作好春。
次韵中玉早梅二首·其二
作者：黄庭堅
朝代：宋

折得寒香不露機，小窗斜日兩三枝。
羅帷翠幕深調護，已被遊蜂聖得知。
次韵中玉水仙花二首·其一
作者：黄庭堅
朝代：宋

借水開花自一奇，水沈爲骨玉爲肌。
暗香已壓酴醾倒，只比寒梅無好枝。
次韵中玉水仙花二首·其二
作者：黄庭堅
朝代：宋

淤泥解作白蓮藕，糞壤能開黄玉花。
可惜國香天不管，隨緣流落小民家。
次韵仲車因婁行父見寄之什
作者：黄庭堅
朝代：宋

前朝老諸生，大半正邱首。
投荒萬里歸，煩公問健否。
往時望江宰，今爲夏津吏。
他日可教之，玉音尚無棄。
次韵仲車爲元達置酒四韵
作者：黄庭堅
朝代：宋

射陽三萬家，莫貴徐公門。
誰能拜牀前，況乃共酒尊。
惟此酒中趣，難爲醒者論。
盜卧月皎皎，雞鳴雨昏昏。
次韵任公漸感梅花十五韵
作者：黄庭堅
朝代：宋

花信風來自伊洛，稍稍花光上林薄。
經年病骨怯輕寒，裁就春衫不勝著。
纍纍牆底卧虛樽，醉鄉何處尋城郭。
小軒假寐遊華胥，萬籟無聲燈寂寞。
落梅新詩入吾手，驚起詩魔如發愕。
高文逸氣天馬趨，尾端尚許青蠅託。
坐恐句芒弃我歸，看花不及空紫萼。
生前常苦不自閑，芻豢縻人受羈絡。
我嗟卒歲敝鞍韉，風敗衣裾塵滿橐。
輕裘緩带多公暇，公獨奈何猶不樂。
公言少年豈易知，鳳屏翠幔愁蕭索。
蚤從琪樹折春飈，每見新詩淚雙落。
勸公且共飲此酒，酒令雖嚴莫嗔虐。
時翻舞袖間清歌，日薦南蓴羹北酪。
花開莫問醜與妍，隨分眼前罄杯酌。
不須憔悴減腰圍，也學東陽沈侯約。
次韵任君官舍秋雨
作者：黄庭堅
朝代：宋

牆根戢戢數蝸牛，雨長垣衣亭更幽。
驚起歸鴻不成字，辭柯落葉最知秋。
菊花莫恨開時晚，穀穟猶思晴後收。
獨立搔頭人不解，南山用取一樽酬。
次韵任道雪中同游東臯之作
作者：黄庭堅
朝代：宋

四海方嗷嗷，我奔走獨勞。
停舟近北渚，扶杖步東臯。
霜落瘦石骨，水漲腐溪毛。
更有山陰興，能無秦復陶。
次韵任道食荔支有感三首·其一
作者：黄庭堅
朝代：宋

一錢不直程衛尉，萬事稱好司馬公。
白髮永無懷橘日，六年怊悵荔支紅。
次韵任道食荔支有感三首·其三
作者：黄庭堅
朝代：宋

舞女荔支熟雖晚，臨江照影自惱公。
天與蹙羅裝寶髻，更挼猩血染殷紅。
次韵任道食荔支有感三首·其二
作者：黄庭堅
朝代：宋

今年荔子熟南風，莫愁留滯太史公。
五月照江鴨頭綠，六月連山柘枝紅。
次韵伯氏寄贈蓋郎中喜學老杜詩
作者：黄庭堅
朝代：宋

老杜文章擅一家，國風純正不欹斜。
帝閽悠邈開關鍵，虎穴深沈探爪牙。
千古是非存史筆，百年忠義寄江花。
潛知有意升堂室，獨抱遺編校舛差。
次韵伯氏戲贈韓正翁菊花開時家有美酒
作者：黄庭堅
朝代：宋

鬢髮斑然潘騎省，腰圍瘦盡沈東陽。
茶甌屢煮龍山白，酒椀希逢若下黄。
烏角巾邊簪鈿朵，紅銀盃面凍糖霜。
會須著意憐時物，看取年華不久芳。
次韵伯氏謝安石塘蓮花酒
作者：黄庭堅
朝代：宋

花蘂芙蕖拍酒醇，浮蛆相亂菊英新。
寒光欲漲紅螺面，爛醉從歌白鷺巾。
行樂銜盃常有意，過門問字久無人。
王孫欲遣雙壺到，如入醉鄉三月春。
次韵伯氏長蘆寺下
作者：黄庭堅
朝代：宋

風從落帆休，天與大江平。
僧坊晝亦靜，鐘磬寒逾清。
淹留屬暇日，植杖數連甍。
頗與幽子逢，煮茗當酒傾。
携手霜木末，朱欄見潮生。
檣移永正縣，鳥度建康城。
薪者得樹雞，羹盂味南烹。
香秔炊白玉，飽飯愧閒行。
叢祠思歸樂，吟弄夕陽明。
思歸誠獨樂，薇蕨漸春榮。
次韵元實病目
作者：黄庭堅
朝代：宋

道人嘗恨未灰心，儒士苦愛讀書眼。
要須玄覽照鏡空，莫作白魚鑽蠹簡。
閱人朦朧似有味，看字昏澀尤宜懶。
范侯年少百夫雄，言行一一無可柬。
看君眸子當瞭然，乃稱胸次常坦坦。
如何有物食明月，淚睫隕珠衣袖滿。
金篦刮膜會有時，湯熨取快術誠短。
君不見岳頭懶瓚一生禪，鼻涕垂頤渠不管。
次韵元日
作者：黄庭堅
朝代：宋

會朝四海登圖籍，絳闕清都想盛容。
春色已知回寸草，霜威從此霽寒松。
飲如嚼蠟初忘味，事與浮雲去絕蹤。
四十九年蘧伯玉，聖人門戶見重重。
次韵元禮春懷十首·其一
作者：黄庭堅
朝代：宋

漸老春心不可言，亦如琴意在無絃。
新花準擬千場醉，美酒經營一百船。
次韵元禮春懷十首·其一〇
作者：黄庭堅
朝代：宋

聞道鄰家有酒缾，三更不卧叩柴扃。
我身便是鴟夷榼，肯學離騷要獨醒。
次韵元禮春懷十首·其七
作者：黄庭堅
朝代：宋

穿花蹴踏千秋索，挑菜嬉遊二月晴。
已被風光催我老，懶隨兒輩遶春城。
次韵元禮春懷十首·其三
作者：黄庭堅
朝代：宋

故園春色常年早，紅紫知他破幾苞。
壓帽花枝如可折，折花手版直須拋。
次韵元禮春懷十首·其九
作者：黄庭堅
朝代：宋

冉冉光陰花柳場，紅飄紫落便蔫黄。
都無畔岸隨風去，却是游絲意思長。
次韵元禮春懷十首·其二
作者：黄庭堅
朝代：宋

春心分付酒盃銷，勿爲浮雲妄動摇。
試覓金張池館問，幾人能插侍中貂。
次韵元禮春懷十首·其五
作者：黄庭堅
朝代：宋

春來問字有誰過，頗覺閑銷日月多。
醉裏乾坤知酒聖，貧中風物似詩魔。
次韵元禮春懷十首·其八
作者：黄庭堅
朝代：宋

老杜當年鬢髮華，尚言春到酒須賒。
不堪詩思相料理，惱亂街頭賣酒家。
次韵元禮春懷十首·其六
作者：黄庭堅
朝代：宋

春風也似江南早，梅與辛夷鬭著花。
自是無言桃李晚，莫嗔榆柳更萌芽。
次韵元禮春懷十首·其四
作者：黄庭堅
朝代：宋

久無長者回車轍，仲蔚門牆映野蒿。
稍覺春衣生蟣蝨，南窗晴日照爬搔。
次韵元翁從王夔玉借書
作者：黄庭堅
朝代：宋

爲吏三年弄文墨，草萊心徑失耕鋤。
常思天下無雙祖，得讀人間未見書。
公子藏山真富有，小儒捫腹正空虛。
何時管鑰入吾手，爲理籤題撲蠹魚。
次韵公定世弼登北都東樓四首·其一
作者：黄庭堅
朝代：宋

日著闌干角，風吹濯澣衣。
喜同王季哲，更得謝玄暉。
清興俱不淺，長吟無用歸。
月明南北道，猶見驛塵飛。
次韵公定世弼登北都東樓四首·其三
作者：黄庭堅
朝代：宋

都城礙飛鳥，軍幕卧貔貅。
紫葚知蠶老，黄雲見麥秋。
接天雙闕起，伏地九河流。
耆老深望幸，鑾輿不好遊。
次韵公定世弼登北都東樓四首·其二
作者：黄庭堅
朝代：宋

真皇多廟勝，仁祖用功深。
卜宅遷九鼎，破胡藏萬金。
百年休戰士，當日縱前禽。
欲斷匈奴臂，不如留此心。
次韵公定世弼登北都東樓四首·其四
作者：黄庭堅
朝代：宋

漢皇勤遠略，晚節相千秋。
不足中原地，猶思一戰收。
聖朝方北顧，斜日倚東樓。
廟算知無敵，寒儒浪自愁。
次韵公擇舅
作者：黄庭堅
朝代：宋

昨夢黄粱半熟，立談白璧一雙。
驚鹿要須野草，鳴鷗本願秋江。
次韵公擇雨後
作者：黄庭堅
朝代：宋

二聖勤民損膳羞，雨餘今見角田秋。
碧酒尚堪遮眼醉，紅榴不解替人愁。
次韵公秉子由十六夜憶清虛
作者：黄庭堅
朝代：宋

九陌無塵夜際天，兩都風物各依然。
車馳馬逐燈方鬧，地靜人閒月自妍。
佛館醉談懷舊歲，齋宮詩思鎖今年。
但聞公子微行去，門外驊騮立繡韉。
次韵冕仲考進士試卷
作者：黄庭堅
朝代：宋

少年迷翰墨，無異蟲蠹木。
諸生程藝文，承詔當品目。
牀敷設箱篚，賦納忽數束。
變名混甲乙，謄寫失句讀。
晝窗過白駒，夜几跋紅燭。
鉤深思嘉魚，攻璞願良玉。
談天用一律，呻訊壓重複。
絲布澀難縫，快意忽破竹。
聖言裨曲學，割衮綴邪幅。
注金無全巧，竊發或中鵠。
翟公辟廱老，薪槱茂棫樸。
御史威降霜，行私不容粟。
吏部提英鑒，片善蒙采錄。
博士刈其楚，銓量頗三復。
因人享成事，賤子真碌碌。
次韵劉景文登鄴王臺見思五首·其一
作者：黄庭堅
朝代：宋

黄濁歸大壑，漣漪遶重城。
西風一橫笛，金氣與高明。
歸鴉度晚景，落雁带邊聲。
平生知音處，別離空復情。
次韵劉景文登鄴王臺見思五首·其三
作者：黄庭堅
朝代：宋

繫匏兩相憶，極目十餘城。
積潦干斗極，山河皆夜明。
白璧按劍起，朱絃流水聲。
乖逢四時爾，木石了無情。
次韵劉景文登鄴王臺見思五首·其二
作者：黄庭堅
朝代：宋

舊時劉子政，憔悴鄴王城。
把筆已頭白，見書猶眼明。
平原秋樹色，沙麓暮鐘聲。
歸雁南飛盡，無因寄此情。
次韵劉景文登鄴王臺見思五首·其五
作者：黄庭堅
朝代：宋

公詩如美色，未嫁已傾城。
嫁作蕩子婦，寒機泣到明。
綠琴蛛網徧，絃絕不成聲。
想見鴟夷子，江湖萬里情。
次韵劉景文登鄴王臺見思五首·其四
作者：黄庭堅
朝代：宋

茗花浮曾坑，酒泛酌宜城。
路尋西九曲，人似漢三明。
千戶非無相，五言空有聲。
何時郭池晚，照影寫閒情。
次韵十九叔父臺源
作者：黄庭堅
朝代：宋

聞道臺源境，鋤荒三徑通。
人曾夢蟻穴，鶴亦怕雞籠。
萬壑秋聲別，千江月體同。
須知有一路，不在白雲中。
次韵叔原會寂照房
作者：黄庭堅
朝代：宋

風雨思齊詩，草木怨楚調。
本無心擊排，勝日用歌嘯。
僧窗茶煙底，清絕對二妙。
俱含萬里情，雪梅開嶺徼。
我慙風味淺，砌莎慕松蔦。
中朝盛人物，誰與開顔笑。
二公老諳事，似解寂寞釣。
對之空歎嗟，樓閣重晚照。
次韵叔父夷仲送夏君玉赴零陵主簿
作者：黄庭堅
朝代：宋

田竇堂上酒，未醉已變態。
何如東陵瓜，子母相鈎带。
富貴席未煖，珠玉作災怪。
茅茨雖長貧，終有懿親在。
丈人困州縣，短髮餘會撮。
居然枳棘棲，坐閱歲月代。
青雲已迷津，濁酒未割愛。
簿領能無休，飣餖喚魚菜。
羈旅苦地偏，江湖見天大。
萬里一帆檣，長風可倚頼。
因行訪幽禪，頭陀煙雨外。
次韵叔父聖謨詠鶑遷谷
作者：黄庭堅
朝代：宋

鴉舅頗强聒，僕姑常勃谿。
黄鳥懷好音，秋菊染春衣。
嚶嚶求朋友，憂患同一枝。
提壺要酤我，杜宇賦式微。
黄鳥在幽谷，韜光養羽儀。
晴風曜桃李，言語自知時。
先生丘中隠，喬木見雄雌。
引子遷綠陰，相戒防禍機。
李杜死刀鋸，陳張怨棄遺。
不如聽黄鳥，永晝客爭棋。
次韵叔父臺源歌
作者：黄庭堅
朝代：宋

吾家叔度天與閑，晚喜著書如漆園。
臺平舊基水發源，但聞淙淙下林巒。
一朝斬木見萬象，吞若雲夢胸中寬。
漱滌泥沙出山骨，混沌鑿竅物狀完。
茶甘酒美汲雙井，魚肥稻香派百泉。
暑風披襟著菡萏，夜月洗耳聽潺湲。
時從甥姪置樽俎，此地端正朝諸山。
除書謗書兩不到，紫煙白雲深鎖關。
鄉人訟爭請來决，到門懷慚相與還。
呼兒理琴蕩俗氣，果在巢由季孟間。
次韵吉老十小詩·其一
作者：黄庭堅
朝代：宋

什襲發硎刀，無名自貴高。
秋衣猶葛製，午飯厭溪毛。
次韵吉老十小詩·其一〇
作者：黄庭堅
朝代：宋

學似斲輪扁，詩如飯顆山。
室中餘一劍，無氣斗牛間。
次韵吉老十小詩·其七
作者：黄庭堅
朝代：宋

斲鼻昔常爾，絕絃知者稀。
無人與爭長，惟有釣魚磯。
次韵吉老十小詩·其三
作者：黄庭堅
朝代：宋

日短循除廡，溪寒出臼科。
官居圖畫裏，小鴨睡枯荷。
次韵吉老十小詩·其九
作者：黄庭堅
朝代：宋

半菽一瓢飲，懸鶉百結衣。
蕭條鬼不瞰，聊可與同歸。
次韵吉老十小詩·其二
作者：黄庭堅
朝代：宋

萬木霜摇落，山呈斧鑿痕。
癡蠅思附尾，警鶴畏乘軒。
次韵吉老十小詩·其五
作者：黄庭堅
朝代：宋

寒水幾痕落，秋山萬竅號。
紅梨啄烏鵲，殘菊掛蠨蛸。
次韵吉老十小詩·其八
作者：黄庭堅
朝代：宋

茵席絮剪繭，枕囊收决明。
南風入晝夢，起坐是松聲。
次韵吉老十小詩·其六
作者：黄庭堅
朝代：宋

佳人斗南北，美酒玉東西。
夢鹿分真鹿，無雞應木雞。
次韵吉老十小詩·其四
作者：黄庭堅
朝代：宋

眼看人換世，手種木成陰。
藏拙無三窟，談禪劇七禽。
次韵吉老寄君庸
作者：黄庭堅
朝代：宋

何郎生事四立壁，心地高明百不憂。
白眼醉來思阮籍，碧雲吟罷對湯休。
諸公著力書交上，尺璧深藏價未酬。
空使君如巢幕燕，將雛處處度春秋。
次韵吉老知命同遊青原二首·其一
作者：黄庭堅
朝代：宋

洗鉢尋思去，論詩匡鼎來。
鴉窺錫處井，魚泳釣時臺。
垂足收親子，存身亙劫灰。
僧雛手金鑰，一爲道人開。
次韵吉老知命同遊青原二首·其二
作者：黄庭堅
朝代：宋

至人來有會，吾道本無家。
閱世魚行水，遺書鳥印沙。
齋盂香佛飯，法席雨天花。
時有清談勝，還同歎永嘉。
次韵吉老遊青原將歸
作者：黄庭堅
朝代：宋

欣欣林臯樂，賞心天際翔。
清樽鱠魴鯉，朱果實圓方。
醉罷聽疏雨，衾寒夢國香。
雨餘山吐月，的皪滿簾霜。
展轉復展轉，鐘魚曉瑯瑯。
思歸笑迎門，兒女相扶將。
次韵向和卿行松滋縣與鄒天錫夜語南極亭二首·其一
作者：黄庭堅
朝代：宋

雪泥滑滑到山郭，提壺勸沽亦不惡。
林中解道不如歸，家人應念思歸樂。
次韵向和卿行松滋縣與鄒天錫夜語南極亭二首·其二
作者：黄庭堅
朝代：宋

衝風衝雨走七縣，唯有白鷗盟未寒。
坐中更得江南客，開盡南窗借月看。
次韵君庸寓慈雲寺待韶惠錢不至
作者：黄庭堅
朝代：宋

主簿看梅落雪中，閨人應賦首飛蓬。
問安兒女音書少，破笑壺觴夢寐同。
馬祖峰前青未了，鬰孤臺下水如空。
江山信美思歸去，聽我勞歌亦欲東。
次韵吳可權題餘干縣白雲亭
作者：黄庭堅
朝代：宋

曩誰築孤亭，勝日有感遇。
永懷劉隨州，因榜白雲句。
遺老不能談，歲月忽成屢。
綠陰斤斧盡，華屋風雨仆。
吳侯七閩英，宰縣有真趣。
絃歌解民慍，根節去吏蠹。
材收佛宮餘，工有子來助。
厦成燕雀賀，水滿鳬雁翥。
四海名士來，一笑佳客聚。
雲興碧山留，雲散清江去。
斯須成蒼狗，皆道不如故。
至人觀萬物，誰有安立處。
寄語吳令君，但遣糟牀注。
次韵吳宣義三徑懷友
作者：黄庭堅
朝代：宋

佳眠未知曉，屋角聞晴哢。
萬事頗忘懷，猶牽故人夢。
采蘭秋蓬深，汲井短綆凍。
起看冥飛鴻，乃見天宇空。
甚念故人寒，誰省機與綜。
在者天一方，日月老賓送。
往者不可言，古柏守翁仲。
次韵周德夫經行不相見之詩
作者：黄庭堅
朝代：宋

春風倚樽俎，綠髮少年時。
酒膽大如斗，當時淮海知。
醉眼槩九州，何嘗識憂悲。
看雲飛翰墨，秀句詠蛛絲。
樂如同隊魚，游泳清水湄。
波濤倏相失，歲月秣馬馳。
客事走京洛，鄉貢趨禮闈。
艱難思一臂，講學抱羣疑。
邂逅無因得，君居天南陲。
誰言井裏坐，忽枉故人詩。
清如秋露蟬，高柳噫衰遲。
感歎各頭白，民生竟自癡。
過門不我見，寧復論前期。
杯酒良難必，況望功名垂。
吉守鄉丈人，政成犬生氂。
綠柳陰鈴閣，紅蓮媚官池。
開軒納日月，高會無吏譏。
琵琶二十四，明妝百騎隨。
爲公置樂飲，纔可慰路岐。
矧公妙顧曲，調笑才不羈。
幕中佳少年，多欲從汝嬉。
人事喜乖牾，會莫把一巵。
朝雲高唐觀，客枕勞夢思。
主翁悲琴瑟，生憎見蛾眉。
君亦晚坎坷，有句怨棄遺。
夜光暗投人，所向蒙詆嗤。
相思秋日黄，西嶺含半規。
老矣失少味，尚能詩酒爲。
忽解扁舟下，何年復來茲。
寄聲緩行李，激箭無由追。
次韵周法曹遊青原山寺
作者：黄庭堅
朝代：宋

市聲故在耳，一原謝塵埃。
乳竇響鐘磬，翠峰麗昭回。
俯看行磨蟻，車馬度城隈。
水猶曹溪味，山自思公開。
浮圖湧金碧，廣厦構壞材。
蟬蛻三百年，至今猿鳥哀。
祖印平如水，有句非險崖。
心花照十方，初不落梯階。
我行暝託宿，夜雨滴華榱。
殘僧四五輩，法筵歎塵埋。
石頭麟一角，道價直九垓。
廬陵米貴賤，傳與後人猜。
曉躋上方上，秋塍亂萁荄。
寒藤上老木，龍蛇委筋骸。
魯公大字石，筆勢欲崩摧。
德人曩來游，頗有嘉客陪。
憶當擁旌旗，千騎相排豗。
且復歌舞隨，絲竹寫煩哇。
事如飛鴻去，名與南斗偕。
松竹吟高丘，何時更能來。
回首翠微合，于役王事催。
猿鶴一日雅，重來尚徘徊。
次韵和答孔毅甫
作者：黄庭堅
朝代：宋

鵬飛鯤化未即逍遙游，龍章鳳姿終作廣陵散。
湓浦鑪邊督數錢，故人陸沉心可見。
氣與神兵上斗牛，詩如晴雪濯江漢。
把詠公詩闔且開，旁無知音面牆歎。
我今廢書迷簿領，魚蠹筆鋒蛛網硯。
六年國子無寸功，猶得江南萬家縣。
客來欲語誰與同，令人熟寐觸屏風。
竊食仰愧冥冥鴻，少年所期如夢中。
江頭酒賤樽屢空，南山有田歲不逢。
相思夜半涕無從，千金公亦費屠龍。
次韵和臺源諸篇九首·七臺峰
作者：黄庭堅
朝代：宋

欲雕佳句累層巒，深愧揮斤斲鼻端。
作者七人俱老大，昂藏却立古衣冠。
千年避世朝市改，萬籟入松溪澗寒。
我有號鍾鎖蛛網，何時對汝發清彈。
次韵和臺源諸篇九首·七臺溪
作者：黄庭堅
朝代：宋

先生行樂在清溪，滿世功名對畫脂。
一道寒波隨眼浄，百年高柳到天垂。
昔人無處問誰氏，遺礎有情猶舊基。
猿鶴至今煙慘淡，賢愚俱盡水漣漪。
四時相及漏催滴，萬事不疑冰泮澌。
聊欲烹茶羹杞菊，身如桑苧與天隨。
次韵和臺源諸篇九首·仙橋洞
作者：黄庭堅
朝代：宋

橫閣晴虹渡石溪，幾年鑰鎖鎮瑶扉。
洞中日月真長久，世上功名果是非。
叱石元知牧羊在，爛柯應有看棋歸。
若逢白鶴來華表，識取當年丁令威。
次韵和臺源諸篇九首·南屏山
作者：黄庭堅
朝代：宋

襞積藍光刻削成，主人題作正南屏。
身更萬事已頭白，相對百年終眼青。
煙雨數峰當隠几，林塘一带是中庭。
紅塵車馬無因到，石壁松門本不扃。
次韵和臺源諸篇九首·疊屏巖
作者：黄庭堅
朝代：宋

篁竹參天無人行，來游者多蹊自成。
石屏重疊翡翠玉，蓮蕩宛轉芙蓉城。
世緣遮盡不到眼，幽事相引頗關情。
一爐沈水坐終日，喚夢鵓鴣相應鳴。
次韵和臺源諸篇九首·羣玉峰
作者：黄庭堅
朝代：宋

洞天名籍知第幾，洞口諸峰蒼翠堆。
彫虎嘯風斤斧去，飛廉吹雨曉煙回。
日晴圭角升雲氣，月冷明珠割蚌胎。
種玉田中飽春笋，仙人憶得早歸來。
次韵和臺源諸篇九首·雲濤
作者：黄庭堅
朝代：宋

造物成形妙畫工，地形咫尺遠連空。
蛟鼉出沒三萬頃，雲雨縱橫十二峰。
清坐使人無俗氣，閑來當暑起清風。
諸山落木蕭蕭夜，醉夢江湖一葉中。
次韵和臺源諸篇九首·靈壽臺
作者：黄庭堅
朝代：宋

藤樹誰知先後生，萬年相倚共枯榮。
層臺定自有天地，鼻祖已來傳父兄。
虎豹文章藏霧雨，龍蛇頭角聽雷聲。
何時暫取蒼煙策，獻與本朝優老成。
次韵和臺源諸篇九首·靈椿臺
作者：黄庭堅
朝代：宋

固蔕深根且一邱，少時嘗恐斧斤求。
何人比擬明堂柱，幾歲經營江漢洲。
終以不才名四海，果然無禍閱千秋。
空山萬籟月明底，安得閑眠石枕頭。
次韵和魏主簿
作者：黄庭堅
朝代：宋

梅蘂觸人意，繞枝三四旋。
玄冥與之笑，青帝不爭權。
簾晚壽陽醉，雲深姑射眠。
愁蛾英半落，嬌靨菡初圓。
短簿吹羌笛，諸郎宴洞天。
官棲仇覽棘，才拍翰林肩。
風力能冰酒，霜威欲折綿。
錦衾寒有恨，花信遠難傳。
飲罷鐘催曉，詩成律換年。
餘香勤管領，莫厭屢中賢。
次韵喜陳吉老還家二絕·其一
作者：黄庭堅
朝代：宋

公庭無事吏人休，垂箔寒廳對弈秋。
催織青籠篘白酒，竹爐煨栗煮雞頭。
次韵喜陳吉老還家二絕·其二
作者：黄庭堅
朝代：宋

夜寒客枕多歸夢，歸得黄柑紫蔗秋。
小雨對談揮麈尾，青燈分坐寫蠅頭。
次韵坦夫見惠長句
作者：黄庭堅
朝代：宋

溫風撩人隨處去，欲如羶羊蟻旋慕。
落英馬前高下飛，牽挽忽與樽酒遇。
令行如水萬夫長，傾蓋不減平生故。
素衣成緇面黧黑，笑說塵沙工點汙。
王事賢勞尚有詩，自卷溪藤染霜兔。
桃李清陰坐未移，走送雄篇疲健步。
張侯先不露文章，十年深深豹藏霧。
欻來聽訟小棠陰，千里鳴絃舞韶濩。
我名最落諸人後，頓使漂山由衆喣。
伐木丁丁愧友聲，食苹呦呦懷野聚。
谷陽舊壘一片春，勤我引領西南傃。
遙知紅紫能亂眼，錦衾作夢高唐賦。
簡書留句四十里，夢魂明月識歸路。
公才富比滄海宮，明珠珊瑚凡幾庫。
惠連冢上麥纖纖，喜公猶得春草句。
明朝折柳作馬箠，想見杯盤咄嗟具。
風光暫來不供翫，大似橫塘過飛鶩。
甕面浮蛆暖更多，氣味煩公卒調護。
樹頭樹底勸提壺，南岡北岡教脫袴。
春衣可著愜醉眠，急觴催傳莫論數。
次韵外舅喜王正仲三丈奉詔禱南岳回至襄陽舍驛馬就舟見過三首·其一
作者：黄庭堅
朝代：宋

漢上思見龐德公，別來悲歎事無窮。
聲名藉甚漫前日，鬚鬢索然成老翁。
家釀已隨刻漏下，園花更開三四紅。
相逢不飲未爲得，聽取百鳥啼匆匆。
次韵外舅喜王正仲三丈奉詔禱南岳回至襄陽舍驛馬就舟見過三首·其三
作者：黄庭堅
朝代：宋

語言少味無阿堵，冰雪相看有此君。
燈火詩書如夢寐，麒麟圖畫屬浮雲。
平章息女能爲婦，歡喜兒曹解綴文。
憂樂同科惟石友，別離空復數朝曛。
次韵外舅喜王正仲三丈奉詔禱南岳回至襄陽舍驛馬就舟見過三首·其二
作者：黄庭堅
朝代：宋

能來問疾好音傳，蹇步昏花當日痊。
烹鯉得書增目力，呼兒扶立候門前。
游談取重慙犀首，居物多贏昧計然。
惟有交親等金石，白頭忘義復忘年。
次韵奉和仲謨夜話唐史
作者：黄庭堅
朝代：宋

貞觀規摹誠遠大，開元宗社半存亡。
才聞冠蓋遊西蜀，又見干戈暗洛陽。
哲婦乘時傾嫡后，大閽當國定儲皇。
傷心不忍前朝事，願作元龜獻未央。
次韵奉答南山禪師二頌兼呈琦上人·其一
作者：黄庭堅
朝代：宋

魚吼鐘鳴索飯錢，牧牛耕種別人田。
淮師收得祖關在，一笛操江月滿船。
次韵奉答南山禪師二頌兼呈琦上人·其二
作者：黄庭堅
朝代：宋

南山四至分明也，一日元來十二時。
兩箇泥牛齊著力，矛頭淅米劍頭炊。
次韵奉答吉老并寄何君庸
作者：黄庭堅
朝代：宋

傾懷相見開城府，取意閒談沒臼窠。
但取吏曹無狡兔，任呼舞女伐靈鼉。
屢中甕面酒幾聖，苦憶尊前人姓何。
願得兩公俱投報，不唯朱墨要漸摩。
次韵奉答吉鄰機宜
作者：黄庭堅
朝代：宋

黠虜乘秋屢合圍，上書公獨請偏師。
庭中子弟芝蘭秀，塞上威名草木知。
千里折衝深寄此，三衙虛席看除誰。
與公相見清班在，仁祖重來築舊基。
次韵奉答存道主簿
作者：黄庭堅
朝代：宋

主簿朝衣如敗荷，高懷千尺上松蘿。
旅人爭席方歸去，秋水黏天不自多。
學到會時忘粲可，詩留別後見羊何。
向來四海習鑿齒，今日期君不啻過。
次韵奉答廖袁州懷舊隠之詩
作者：黄庭堅
朝代：宋

詩題怨鶴與驚猿，一幅溪藤照麝煙。
聞道省郎方結綬，可容名士乞歸田。
嚴安召見天嗟晚，賈誼歸來席更前。
何况班家有超固，應封定遠勒燕然。
次韵奉答文少激推官紀贈二首·其一
作者：黄庭堅
朝代：宋

詩來清吹拂衣巾，句法詞鋒覺有神。
今日相看青眼舊，他年肯作白頭新。
文如霧豹容窺管，氣似靈犀可辟塵。
慙愧相期在臺省，無心枯木豈能春。
次韵奉答文少激推官紀贈二首·其二
作者：黄庭堅
朝代：宋

文章藻鑑隨時去，人物權衡逐勢低。
揚子墨池春草遍，武侯祠廟曉鶑啼。
書帷寂寞知音少，幕府留連要路迷。
顧我何人敢推輓，看君桃李合成蹊。
次韵奉送公定
作者：黄庭堅
朝代：宋

去年君渡河，棗下實離離。
今年君渡河，剝棗詠豳詩。
直緣恩義重，不憚鞍馬疲。
詩書半行李，道路費歲時。
親交歎存亡，學問訪闕遺。
我多後時悔，君亦見事遲。
即此有真意，定非兒女知。
虛名無用處，北斗與南箕。
燕趙游俠子，長安輕薄兒。
狂掉三寸舌，躐登九級墀。
覆手雲雨翻，立談光陰移。
歃血盟父子，指天出肝脾。
從來國器重，見謂骨相奇。
築巖發夢寐，獵渭非熊螭。
百工改繩墨，一世擅文詞。
全人脰肩肩，甕盎嫵且宜。
大槐陰黄庭，女蘿綿絡之。
昭陽兩兄弟，還自妬蛾眉。
工顰又宜笑，百輩來茹咨。
班姬輕鴻毛，更合衆口吹。
引繩痛排拫，蒙蔽枉成帷。
惟恐出己上，殺之如弈棋。
塵埃百年琴，絕絃爲鍾期。
落落虎豹文，義難管中窺。
至今揚子雲，不與俗諧嬉。
歲晚草玄經，覃思寫天維。
脫身天祿閣，危于劍頭炊。
卧聞策董賢，閉門甘忍饑。
五侯盛賓客，騶轡交橫馳。
時通問字人，得酒未曾辭。
近者君家翁，天與脫馽鞿。
已爲冥冥鴻，矰繳尚安施。
養蘭尋僧圃，愛竹到水湄。
北闕免朝請，西都分保釐。
文章九鼎重，富貴一黍累。
趙良請灌園，但爲商君嗤。
棄甲尚文過，兕多牛有皮。
出仕書掣肘，歸來菊荒籬。
不爲五斗折，自無三徑資。
勝箭洗蹀血，歸鞍懸月支。
斯人萬戶侯，造物付鑪錘。
我觀史臣篇，疏略記糟醨。
譬如官池蛙，誰能問公私。
君懷明月珠，簸弄滄海涯。
深房佩芳蘭，固是王所姬。
南貢尚包橘，漢濱莫大隨。
每來促談麈，風生庭竹枝。
骯髒得家法，伊優不能爲。
但聽呼摴蒱，便足解人頤。
功成在漏刻，穎利處囊錐。
失勢落坑穽，寒窀如愁鴟。
得馬折足禍，亡羊多歧悲。
屢敵因心計，伏兵幾面欺。
長戈仰關來，吐款受羈縻。
萬事只如此，畢竟誰成虧。
愛君方寸間，醇朴乃器師。
安得擺俗纏，東岡竝鉏犁。
由來在陰鶴，不必振羽儀。
送行傾車蓋，載酒滿鴟夷。
天高木葉下，潦退河流卑。
屯雲搴六幕，新月吐半規。
人生會面難，取醉聽狂癡。
語穽發欺笑，詩鋒犯嘲譏。
懸知履霜來，少別爲不怡。
天津媚河漢，闕角掛秋霓。
中有鬼與神，赤舌弄陰機。
夜光但十襲，出懷即瑕疵。
去去善逆旅，凍醪約重持。
山藥倒藤架，紅梨带寒曦。
坐須騎奴還，淹留歲恐期。
無爲出門念，牽衣嬰孺啼。
短韵願成誦，時時寄相思。
次韵奉酬劉景文河上見寄
作者：黄庭堅
朝代：宋

省中岑寂坐雲窗，忽有歸鴻拂建章。
珍重多情惟石友，琢磨佳句問潛郎。
遙憐部曲風沙裏，不廢平生翰墨場。
想見哦詩煮春茗，向人懷抱絕關防。
次韵子由績溪病起被召寄王定國
作者：黄庭堅
朝代：宋

種萱盈九畹，蘇子憂國病。
炎蒸卧百戰，山立有餘勁。
斯人廊廟器，不合從遠屏。
江湖摇歸心，毛髮侵老境。
艱難喜歸來，如晴月生嶺。
仍懷阻歸舟，風水蛟鰐橫。
補衮諫官能，用儒吾道盛。
上書詆平津，蠹藁初記省。
至今民社計，非事頰舌競。
方來立本朝，獻納繼晨暝。
人材包新舊，王度濟寬猛。
必開曲突謀，滿慰傾耳聽。
斯文呂與張，泉下亦蘇醒。
天聰四門闢，國勢九鼎定。
身得遭太平，分甘守閒冷。
天津十年面，想見頎而整。
何時及國門，休暇過煮茗。
燒燈留夜語，鴻雁看對影。
但恐張羅地，頗復多造請。
維此禮部公，寒泉甃舊井。
謫去久羸瓶，召還汲修綆。
太任决齋宮，陛下天統慶。
日月進亨衢，經緯寒耿耿。
西走已和戎，南遷無哀郢。
誰言兩逐臣，朝轡天街並。
王子竄炎洲，萬死保軀命。
還家頰故紅，信亦抱淵靜。
稅屋待車音，掃門親帚柄。
行當懷書傳，載酒求是正。
端如嘗橄欖，苦過味方永。
次韵子由題憩寂圖後
作者：黄庭堅
朝代：宋

東坡雖是湖州派，竹石風流各一時。
前世畫師今姓李，不妨還作輞川詩。
次韵子真會靈源廟池亭
作者：黄庭堅
朝代：宋

繫馬著堤柳，置酒臨魏城。
人賢心故樂，地曠眼爲明。
十年風煙散，邂逅集此亭。
悲歡更世故，談話及平生。
折腰督郵前，勉强不見情。
世味曾淡薄，心源留粹精。
晴雲有高意，闊水無湍聲。
誰言王安豐，定識阮東平。
次韵子瞻以紅带寄王宣義
作者：黄庭堅
朝代：宋

參軍但有四立壁，初無臨江千木奴。
白頭不是折腰具，桐帽棕鞋稱老夫。
滄江鷗鷺野心性，陰壑虎豹雄牙鬚。
鷫鷞作裘初服在，猩血染带鄰翁無。
昨來杜鵑勸歸去，更待把酒聽提壺。
當今人材不乏使，天上二老須人扶。
兒無飽飯尚勤書，婦無複褌且著襦。
社甕可漉溪可漁，更問黄雞肥與癯。
林間醉著人伐木，猶夢官下聞追呼。
萬釘圍腰莫愛渠，富貴安能潤黄壚。
次韵子瞻和子由觀韓幹馬因論伯時畫天馬
作者：黄庭堅
朝代：宋

于闐花驄龍八尺，看雲不受絡頭絲。
西河驄作蒲萄錦，雙瞳夾鏡耳卓錐。
長楸落日試天步，知有四極無由馳。
電行山立氣深穩，可耐珠韉白玉羈。
李侯一顧歎絕足，領略古法生新奇。
一日真龍入圖畫，在坰群雄望風雌。
曹霸弟子沙苑丞，喜作肥馬人笑之。
李侯論幹獨不爾，妙畫骨相遺毛皮。
翰林評書乃如此，賤肥貴瘦渠未知。
況我平生賞神駿，僧中云是道林師。
次韵子瞻和王子立風雨敗書屋有感
作者：黄庭堅
朝代：宋

婦翁不可撾，王郎非嬌客。
十年爲從學，苦淡共陻厄。
燕雀嗤鴻漸，犬羊睨麟獲。
遇逢涇渭分，昨夢春冰釋。
平生五車書，才吐二三策。
已作謗薰天，金朱果何益。
君窮一窗下，風雨更削跡。
詩工知學進，詞苦見意迫。
俗情傲秦贅，婦舍不煖席。
南冶從東家，不聞被嘲劇。
師儒並世難，日月過箭疾。
公今未有田，把筆耕六籍。
次韵子瞻子由題憩寂圖二首·其一
作者：黄庭堅
朝代：宋

松寒風雨石骨瘦，法窟寂寥僧定時。
李侯有句不肯吐，淡墨寫出無聲詩。
次韵子瞻子由題憩寂圖二首·其二
作者：黄庭堅
朝代：宋

龍眠不似虎頭癡，筆妙天機可並時。
蘇仙漱墨作蒼石，應解種花開此詩。
次韵子瞻春菜
作者：黄庭堅
朝代：宋

北方春蔬嚼冰雪，妍暖思采南山蕨。
韭苗水餠姑置之，苦菜黄雞羹糝滑。
蓴絲色紫菰首白，蔞蒿芽甜蔊頭辣。
生葅入湯翻手成，芼以薑橙誇縷抹。
驚雷菌子出萬釘，白鵝截掌鼈解甲。
琅玕森深未飄籜，軟炊香秔煨短茁。
萬錢自是宰相事，一飯且從吾黨說。
公如端爲苦筍歸，明日青衫誠可脫。
次韵子瞻書黄庭經尾付蹇道士
作者：黄庭堅
朝代：宋

琅函絳簡蕊珠篇，寸田尺宅可蘄仙。
高真接手玉宸前，女丁來謁粲六妍。
金籥閉欲形完堅，萬物蕩盡正秋天。
使形如是何塵緣，蘇李筆墨妙自然。
萬靈拱手書已傳，傳非其人恐飛鶱。
當付驪龍藏九淵，蹇侯奉告請周旋，緯蕭探手我不眠。
次韵子瞻武昌西山
作者：黄庭堅
朝代：宋

漫郎江南酒隠處，古木參天應手栽。
石坳爲尊酌花鳥，自許作鼎調鹽梅。
平生四海蘇太史，酒澆不下胸崔嵬。
黄州副使坐閒散，諫疏無路通銀臺。
鸚鵡洲前弄明月，江妃起舞襪生埃。
次山醉魂招彷彿，步入寒溪金碧堆。
洗湔塵痕飲嘉客，笑倚武昌江作罍。
誰知文章照今古，野老爭席漁爭隈。
鄧公勒銘留刻畫，刳剔銀鈎洗綠苔。
琢磨十年煙雨晦，摸索一讀心眼開。
謫去長沙憂鵩入，歸來杞國痛天摧。
玉堂却對鄧公直，北門喚仗聽風雷。
山川悠遠莫浪許，富貴崢嶸今鼎來。
萬壑松聲如在耳，意不及此文生哀。
次韵子瞻與舒堯文禱雪霧豬泉唱和
作者：黄庭堅
朝代：宋

老農年饑望人腹，想見四溟森雨足。
林回投璧負嬰兒，豈聞烹兒翁不哭。
未論萬戶無炊煙，蛛絲蝸涎經杼軸。
使君閔雪無肉味，煮餠青蒿下鹽菽。
豈云剪爪宜侵肌，霜不殺草仍故綠。
幽靈奰贔西山霧，牲肥酒香神未瀆。
得微往從董父餐，寧當罪繫葛陂淵。
卜擇祠官齊博士，暴露致告蒼崖顛。
請天行澤不汲汲，爾亦枯魚過河泣。
生鵝斬頸血未乾，風馬雲車坐相及。
百里旌旗灑玉花，使君義動龍蛇蟄。
老農歡喜有春事，呼兒飯牛理簑笠。
博士勿嘆從公疲，明年麥飯滑流匙。
次韵子瞻贈王定國
作者：黄庭堅
朝代：宋

遠志作小草，蛙衣生陵屯。
但爲居移氣，其實何足言。
名下難爲人，醜好隨手翻。
百年炊未熟，一垤蟻追奔。
夏日蓬山永，戎葵茂牆藩。
王子吐佳句，如繭絲出盆。
風姿極灑落，雲氣畫罍樽。
屬有補衮章，自當寵頻煩。
鄙夫無他能，上車問寒溫。
惟思窮山去，抱犢長兒孫。
次韵子瞻送李廌
作者：黄庭堅
朝代：宋

驥子墮地追風日，未試千里誰能識。
習之實錄葬皇祖，斯文如女有正色。
今年持橐佐春官，遂失此人難塞責。
雖然一鬨有奇偶，博懸于投不在德。
君看巨浸朝百川，此豈有意潢潦前。
願爲霧豹懷文隠，莫愛風蟬蛻骨仙。
次韵子瞻送穆父二絕·其一
作者：黄庭堅
朝代：宋

渺然今日望人材，每見紫芝眉宇開。
又觸惠文江海去，快帆誰與挽令回。
次韵子瞻送穆父二絕·其二
作者：黄庭堅
朝代：宋

謫官猶得住蓬萊，抱牘人稀書卷開。
張敞憮眉應急召，董宣强項莫低回。
次韵子瞻送顧子敦河北都運二首·其一
作者：黄庭堅
朝代：宋

儒者給事中，顧公甚魁偉。
經明往行河，商略頗應史。
勞人又費乏，國計安能已。
成功渠有命，得人斯可喜。
似聞阻饑餘，惡少驚邑里。
啟鑰探珠金，奪懷取姝美。
部中十盜發，一二書奏紙。
西連魏三河，東盡齊四履。
此豈小事哉，何但行治水。
使民皆農桑，乃是真儒耳。
次韵子瞻送顧子敦河北都運二首·其二
作者：黄庭堅
朝代：宋

今代顧虎頭，骨相自雄偉。
不令長天官，亦合丞御史。
能貧安四壁，無慍可三已。
昨來立清班，國士相顧喜。
何因將使節，風日按千里。
汲黯不居中，似非朝廷美。
太任錄萬事，御坐留諫紙。
發政恐傷民，天步薄冰履。
蒼生憂其魚，南畝多被水。
公行圖安集，信目勿信耳。
次韵子瞻題无咎所得與可竹二首粥字韵戲嘲无咎人字韵詠竹·其一
作者：黄庭堅
朝代：宋

十字供籠餠，一水試茗粥。
忽憶故人來，壁間風動竹。
舍前粲戎葵，舍後荒苜蓿。
此郎如竹瘦，十飯九不肉。
次韵子瞻題无咎所得與可竹二首粥字韵戲嘲无咎人字韵詠竹·其二
作者：黄庭堅
朝代：宋

地下文夫子，風流絕此人。
能和晚煙色，幻出歲寒身。
馬鬣松成拱，鵝溪墨尚新。
應懷斲泥手，去作主林神。
次韵子瞻題郭熙畫秋山
作者：黄庭堅
朝代：宋

黄州逐客未賜環，江南江北飽看山。
玉堂卧對郭熙畫，發興已在青林間。
郭熙官畫但荒遠，短紙曲折開秋晚。
江村烟外雨脚明，歸雁行邊餘疊巘。
坐思黄柑洞庭霜，恨身不如雁隨陽。
熙今頭白有眼力，尚能弄筆映窗光。
畫取江南好風日，慰此將老鏡中髮。
但熙肯畫寬作程，十日五日一水石。
次韵子高即事
作者：黄庭堅
朝代：宋

詩禮不忘它日問，文章未覺古人疏。
青雲自致屠龍學，白首同歸種樹書。
綠葉青陰啼鳥下，游絲飛絮落花餘。
無因常得杯中物，願作鴟夷載屬車。
次韵孔四著作北行滹沱
作者：黄庭堅
朝代：宋

駝褐蒙風霜，雞聲眇墟里。
青燈進豆粥，落月踏冰水。
平生不龜藥，纔可衛十指。
持比千戶封，誰能優劣此。
次韵孔四著作早行
作者：黄庭堅
朝代：宋

棄置鋤犁就車馬，從來計出古人下。
塵埃好在三尺桐，不疑萬世期子野。
明經使者著書郎，風雨乘馹忘夙夜。
回車過門問無恙，何意深巷勤長者。
聖師之後蓋多賢，領略世故有餘暇。
白面長身雖不見，好古發憤尚類也。
自然身如警露鶴，每先鳴雞整初駕。
北行河决所至郡，肅肅王命哀鰥寡。
力排滹沱避城郭，深澤疲民且田舍。
賈生三策藏胸中，羿矢百中不虛捨。
行歸定拜關內侯，但賜黄金恐非價。
次韵孫子實寄少游
作者：黄庭堅
朝代：宋

薛宣欲吏雲，季氏或招閔。
此公胸中秋，萬物欲收稛。
賣藥偶知名，草玄非近準。
才難不易得，志大略細謹。
士生要弘毅，天地爲蓋軫。
驥來鹽車驂，井下短綆引。
難甘呼爾食，聊寄粲然辴。
誰能借前籌，還婦用束縕。
吾聞調羹鼎，異味及枌堇。
豈其供王羞，而弃會稽筍。
次韵孫子實題少章寄寂齋
作者：黄庭堅
朝代：宋

虛名誤壯夫，今古可笑閔。
尸裹萬里歸，書載五車稛。
安知衡門下，身與天地準。
秦晁兩美士，內行頗修謹。
余欲造之深，抽琴去其軫。
寄寂喧鬨間，此道有汲引。
獄戶聞笞榜，市聲雜嘲辴。
二生對曲肱，圭玉發石藴。
大小窮鵬鷃，短長見椿槿。
欲聞寂時聲，黄鍾在龍筍。
次韵宋懋宗三月十四日到西池都人盛觀翰林公出遨
作者：黄庭堅
朝代：宋

金狨繫馬曉鶑邊，不比春江上水船。
人語車聲喧法曲，花光樓影倒晴天。
人間化鶴三千歲，海上看羊十九年。
還作遨頭驚俗眼，風流文物屬蘇仙。
次韵宋懋宗僦居甘泉坊雪後書懷
作者：黄庭堅
朝代：宋

漢家太史宋公孫，漫逐班行謁帝閽。
燕頷封侯空有相，蛾眉傾國自難昏。
家徒四壁書侵坐，馬瘦三山葉擁門。
安得風帆隨雪水，江南石上對漥尊。
次韵定國聞子由卧病績溪
作者：黄庭堅
朝代：宋

炎洲冬無冰，十月雷虺虺。
及春瘧癘行，用人祭非鬼。
巫師司民命，藥石不入市。
溪弩潛發機，土風甚不美。
蘇子卧江南，感歎中夜起。
聞道病在牀，食魚不知旨。
寒暑戰胸中，士窮有如此。
此公天機深，爵祿心已死。
養生遺形骸，觀妙得骨髓。
后皇蒔嘉橘，中歲多成枳。
佳人何時來，爲天啟玉齒。
湔祓瘴霧姿，朝趨去天咫。
諸公轉洪鈞，國器方薦砥。
矢詩寫予心，莊語不加綺。
次韵寄上七兄
作者：黄庭堅
朝代：宋

學得屠龍長縮手，鍊成五色化蒼烟。
誰言遊刃有餘地，自信無功可補天。
啼鳥笑歌追暇日，飽牛耕鑿望豐年。
荷鋤端欲相隨去，邂逅青雲恐疾顛。
次韵寄晁以道
作者：黄庭堅
朝代：宋

河漢牛與女，咫尺不得語。
歡然共秋盤，以茲不忘故。
我友在天末，問天許見否。
雲雨隔九關，日月不我與。
念公坐臞禪，守心如縛虎。
頗思携法喜，舉案饁南畝。
不聞犯齋收，猶聞畫眉詡。
良爲鼻祖來，渠伊爲伴侶。
我有桂溪刀，聊憑東風去。
次韵寄李六弟濟南郡城橋亭之詩
作者：黄庭堅
朝代：宋

客心如頭垢，日欲撩千篦。
聞人說江南，喜氣吐晴霓。
伏枕夢歸路，子規吟翠微。
濟南似江南，舊見今不疑。
洗心欲成游，王事相奪移。
駑馬戀棧豆，豈能辭縶縲。
本無封侯骨，見事又重遲。
徒能多著酒，大腹如鴟夷。
惟思一漁舟，載網橫渺瀰。
矯貢歷下亭，朱闌轉清溪。
春風吹桃李，三月自成蹊。
翠葉張日幄，紅英鋪地衣。
此中有佳興，不醉定自非。
況當郡政成，野繭麥兩岐。
與民同觀游，永夜不闔扉。
女牆上金樞，天如青琉璃。
想子果下歸，馬飽生芻嘶。
次韵寄滑州舅氏
作者：黄庭堅
朝代：宋

舫齋聞有小溪山，便是壺公謫處天。
想聽瑣窗深夜雨，似看葉水上江船。
瞻相白馬津亭路，寂寞雙鳬古縣前。
舅氏知甥最疏嬾，折腰塵土解哀憐。
次韵寄藍六在廣陵
作者：黄庭堅
朝代：宋

聖學相期滄海頭，當時各倚富春秋。
班揚文字初無意，滕薛功名自不優。
焦尾朱絃非衆聽，南山白石使人愁。
傳聲爲向揚州問，相憶猶能把酒不。
次韵寅菴四首·其一
作者：黄庭堅
朝代：宋

四時說盡菴前事，寄遠如開水墨圖。
略有生涯如谷口，非無卜肆在成都。
旁籬榛栗供賓客，滿眼雲山奉燕居。
閒與老農歌帝力，年豐村落罷追胥。
次韵寅菴四首·其三
作者：黄庭堅
朝代：宋

大若塘邊擉網魚，小桃源口带經鋤。
詩催孺子成雞柵，茶約鄰翁掘芋區。
苦楝狂風寒徹骨，黄梅細雨潤如酥。
此時睡到日三丈，自起開關招酒徒。
次韵寅菴四首·其二
作者：黄庭堅
朝代：宋

兄作新菴接舊居，一原風物萃庭隅。
陸機招隠方傳洛，張翰思歸正在吳。
五斗折腰慚僕妾，幾年合眼夢鄉閭。
白雲行處應垂淚，黄犬歸時早寄書。
次韵寅菴四首·其四
作者：黄庭堅
朝代：宋

未怪窮山寂寞居，此情常與世情疏。
誰家生計無閒地，太半歸來已白鬚。
不用看雲眠永日，會思臨水寄雙魚。
公私逋負田園薄，未至妨人作樂無。
次韵少激甘露降太守居桃葉上
作者：黄庭堅
朝代：宋

金莖甘露薦齋房，潤及邊城草木香。
蕡實葉間天與味，成蹊枝上月翻光。
羣心愛戴葵傾日，萬事驅除葉隕霜。
玉燭時和君會否，舊臣重疊起南荒。
次韵崔伯易席上所賦因以贈行二首·其一
作者：黄庭堅
朝代：宋

迎新與送故，渠已不勝勤。
民賣腰間劍，公寬柱後文。
諸郎投賜沐，高會惜臨分。
去國雖千里，分憂即近君。
次韵崔伯易席上所賦因以贈行二首·其二
作者：黄庭堅
朝代：宋

老惜交情別，追隨車馬勤。
臨朝思共理，治郡復斯文。
訟息常休吏，民貧更勸分。
西湖十頃月，自比漢封君。
次韵師厚五月十六日視田悼李彥深
作者：黄庭堅
朝代：宋

南雁傳尺素，飛來卧龍城。
頗知高卧久，忽作田野行。
湛湛陂水滿，欣欣原草榮。
日華麗山川，秀色奪目精。
對酒不滿懷，攬物有餘清。
念昔讀書客，遠人遺世情。
南畝道觀餉，西郊留勸耕。
共遊如昨日，笑語絕平生。
此士今已矣，賓筵無老成。
猶倚謝安石，深心撫嫠惸。
次韵師厚病間十首·其一
作者：黄庭堅
朝代：宋

貝錦不足歌，請陳江漢詩。
美人出江漢，窈窕世未窺。
折蘭不肯佩，告我以蠶饑。
獨歸豈憚遠，三危露如飴。
次韵師厚病間十首·其一〇
作者：黄庭堅
朝代：宋

身病心輕安，道肥體癯瘦。
好懷當告誰，四牆棗紅皺。
負暄不可獻，捫蝨坐清晝。
端有真富貴，千秋萬年後。
次韵師厚病間十首·其七
作者：黄庭堅
朝代：宋

民生自煎熬，煮豆以萁爨。
居然忘本根，光陰不供翫。
藏山夜半失，烏合歸星散。
因病見不生，達人果大觀。
次韵師厚病間十首·其三
作者：黄庭堅
朝代：宋

引鏡照清骨，驚非曩時人。
天地入喻指，芭蕉自觀身。
陳力則已病，征財又室貧。
古來支離疏，粟帛王所仁。
次韵師厚病間十首·其九
作者：黄庭堅
朝代：宋

謝公蒔蘭苕，真意付此物。
惠然風肯來，香爲一披拂。
遙知醉吟姿，黽勉向朱紱。
搘筇橘柚黄，僧屋對像佛。
次韵師厚病間十首·其二
作者：黄庭堅
朝代：宋

德人更疢疾，術智益灑落。
反身見萬古，道不在卜度。
胸中有鏌鋣，老境要志弱。
謝公賦達生，達生真可託。
次韵師厚病間十首·其五
作者：黄庭堅
朝代：宋

桃李一春期，松栢千歲永。
經玄事寂寞，髮白官閒冷。
草綠艾如張，波清蜮司影。
東里與無趾，渠有幸不幸。
次韵師厚病間十首·其八
作者：黄庭堅
朝代：宋

開田種白玉，飽牛事耕犁。
雨露非無澤，得秋常苦遲。
猛虎擅文章，斑斑被諸兒。
長松抱勁節，惟有歲寒知。
次韵師厚病間十首·其六
作者：黄庭堅
朝代：宋

病餘兒廢鋤，門巷草芊眠。
來者何所聞，披草足跫然。
封侯謝骨相，使鬼無金錢。
夢作白鷗去，江湖水黏天。
次韵師厚病間十首·其四
作者：黄庭堅
朝代：宋

葅寒知園秋，飯白問米賤。
婦孫勸甘旨，霜兔頗宜麵。
黄花不舉酒，佳句餘嫪戀。
經行宴坐堂，鼠跡書几硯。
次韵師厚答馬著作屢贈詩
作者：黄庭堅
朝代：宋

嘗聞馬南郡，少有拔俗韵。
寒灰幾見溺，鎩翮常思奮。
桐薪鳴竈間，劍氣吐吳分。
多言世益嗤，當律心自隠。
家雖四立壁，仕要三無慍。
會將漁父意，往就莊生問。
次韵師厚萱草
作者：黄庭堅
朝代：宋

從來占北堂，雨露借恩光。
與菊亂佳色，共葵傾太陽。
人生真苦相，物理忌孤芳。
不及空庭草，榮衰可兩忘。
次韵師厚雨中晝寢憶江南餠麴酒
作者：黄庭堅
朝代：宋

雨砌無車馬，風簾灑靜便。
忽思江外酒，準擬醉時眠。
隠几惟觀化，開書屢絕編。
遙知煙渚夢，遣騎喚漁船。
次韵師厚食蟹
作者：黄庭堅
朝代：宋

海饌糖蟹肥，江醪白蟻醇。
每恨腹未厭，誇說齒生津。
三歲在河外，霜臍常食新。
朝泥看郭索，暮鼎調酸辛。
趨蹌雖入笑，風味極可人。
憶觀淮南夜，火攻不及晨。
橫行葭葦中，不自貴其身。
誰憐一網盡，大去河伯民。
鼎司費萬錢，玉食羅常珍。
吾評揚州貢，此物真絕倫。
次韵幾復和答所寄
作者：黄庭堅
朝代：宋

海南海北夢不到，會合乃非人力能。
地褊未堪長袖舞，夜寒空對短檠燈。
相看鬢髮時窺鏡，曾共詩書更曲肱。
作箇生涯終未是，故山松長到天藤。
次韵幾復答予所贈三物三首·石刻
作者：黄庭堅
朝代：宋

九原誰復起，糟魄未傳心。
不取丁儀米，疑成校尉金。
名從高位借，德有下僚沈。
筆削多瑕點，猶希畏友箴。
次韵幾復答予所贈三物三首·石博山
作者：黄庭堅
朝代：宋

絕域薔薇露，他山菡萏爐。
薰衣作家想，伏枕夢閨姝。
遊子官蟻穴，謫仙居瓠壺。
當時有憂樂，回首亦成無。
次韵幾復答予所贈三物三首·石燈檠
作者：黄庭堅
朝代：宋

誰憐湖海士，白髮夜窗檠。
風雨雞不已，詩書眼尚明。
禪枝安宿鳥，僧粥吼華鯨。
但滿五車讀，行看一座傾。
次韵庭誨按秋課出城
作者：黄庭堅
朝代：宋

風鳴落意地，露著晚瓜田。
官道奔車氣，經家煮棗煙。
穫人歌挃挃，公子騎翩翩。
旁舍末隠舉，明秋願有年。
次韵廖明略同吳明府白雲亭宴集
作者：黄庭堅
朝代：宋

江靜明花竹，山空響管絃。
風生學士麈，雲繞令君筵。
百越餘生聚，三吳遠接連。
庖霜刀落鱠，執玉酒明船。
葉縣飛來舄，壺公謫處天。
酌時多暴謔，舞短更成妍。
唯我孤登覽，觀詩未究宣。
空餘五字賞，文似兩京然。
醫是肱三折，官當歲九遷。
老夫看鏡罷，衰白敢爭先。
次韵張仲謀過酺池寺齋
作者：黄庭堅
朝代：宋

十年醉錦幄，酴醾照金沙。
敧眠春風底，不去留君家。
是時應門兒，紫蘭茁其芽。
只今將弟妹，嬉戲牽羊車。
忽書滿窗紙，整整復斜斜。
平生悲歡事，頭緒亂如麻。
苟祿無補報，幾成來食嗟。
喜君崇名節，青雲似有涯。
我夢江湖去，釣船刺蘆花。
江濱開園宅，畦蔗蒔梨柤。
夢驚如昨日，炊玉困京華。
公來或藜羹，愛我不疵瑕。
深念煩鄉里，忍窮禁貸賒。
夜談簾幕冷，霜月動金蛇。
即是桃李月，春蟲語交加。
我亦無酒飲，一室可盤蝸。
要公共文字，朱墨勘舛差。
非復少年日，聲名取嫮姱。
諸阮有二妙，能詩定自嘉。
何時來煮餠，蟹眼試官茶。
次韵張昌言給事喜雨
作者：黄庭堅
朝代：宋

三雨全清六合塵，詩翁喜雨句凌雲。
垤漂戰蟻餘追北，柱擊乖龍有裂文。
減去鮮肥憂玉食，徧宗河嶽起爐薰。
聖功惠我豐年食，未有涓埃可報君。
次韵張秘校喜雪三首·其一
作者：黄庭堅
朝代：宋

落月煙沙靜渺然，好風吹雪下平田。
瓊瑶萬里酒增價，桂玉一炊人少錢。
學子已占秋食麥，廣文何憾客無氈。
睡餘强起還詩債，臘裏春初未隔年。
次韵張秘校喜雪三首·其三
作者：黄庭堅
朝代：宋

滿城樓觀玉闌干，小雪晴時不共寒。
潤到竹根肥臘筍，暖開蔬甲助春盤。
眼前多事觀游少，胸次無憂酒量寬。
聞說壓沙梨已動，會須鞭馬蹋泥看。
次韵張秘校喜雪三首·其二
作者：黄庭堅
朝代：宋

巷深朋友稀來往，日晏兒童不掃除。
雪裏正當梅臘盡，民饑可待麥秋無。
寒生短棹誰乘興，光入疏櫺我讀書。
官冷無人供美酒，何時却得步兵厨。
次韵張詢齋中晚春
作者：黄庭堅
朝代：宋

學古編簡殘，懷人江湖永。
非無車馬客，心遠境亦靜。
挽蔬夜雨畦，煮茗寒泉井。
春去不窺園，黄鸝頗三請。
立朝無物望，補外儻天幸。
想乘滄浪船，濯髮晞翠嶺。
次韵徐仲車喜董元達訪之作南郭篇四韵
作者：黄庭堅
朝代：宋

董侯從軍來，意望名不朽。
款門拜徐公，在德不在酒。
徐公雖避俗，對客輒粲然。
耳不聞世事，時誦陶令篇。
次韵徐文將至國門見寄二首·其一
作者：黄庭堅
朝代：宋

槐催舉子著花黄，來食邯鄲道上粱。
便欲掃牀懸麈尾，正愁喘月似燈光。
次韵徐文將至國門見寄二首·其二
作者：黄庭堅
朝代：宋

千頭剖蚌明珠熟，百尺垂絲鱠縷長。
柳下石門君有此，可能衝雪厭清凉。
次韵德孺惠貺秋字之句
作者：黄庭堅
朝代：宋

少日才華接貴游，老來忠義氣橫秋。
未應白髮如霜草，不見丹砂似箭頭。
顧我今成喪家狗，期君早作濟川舟。
漢家宗廟英靈在，定是寒儒浪自愁。
次韵德孺感興二首·其一
作者：黄庭堅
朝代：宋

于此吾忘我，從誰尺直尋。
事來千萬種，人有兩三心。
自守藩籬小，猶能井臼任。
過時雖不采，吾與菊花斟。
次韵德孺感興二首·其二
作者：黄庭堅
朝代：宋

眼前嘗廢忘，事往更追尋。
愛酒陶元亮，著書王仲任。
寒蒲雖有節，枯木已無心。
客至還須飲，逢歡起自斟。
次韵德孺新居病起
作者：黄庭堅
朝代：宋

潭潭經略府，寂寂閉門居。
京洛聖賢宅，江湖魚鼈潴。
官如一夢覺，話勝十年書。
稍喜過從近，扶筇不駕車。
次韵惜范生
作者：黄庭堅
朝代：宋

范侯軀幹小，實有四海心。
稍臞疑內熱，不怒見勇沉。
沽玉市無價，汲泉井方深。
得失有毫末，明年斧可尋。
次韵感春五首·其一
作者：黄庭堅
朝代：宋

我與子桑友，既往雨彌旬。
交情未曾改，天地忽趨新。
東風無行迹，佳氣滿城闉。
麥苗生陂隴，歎息不食陳。
誰能裹飯來，定是寂寞人。
一曲古流水，試拂絃上塵。
古木少生意，輪囷卧河濱。
慚愧桃與李，相隨見陽春。
次韵感春五首·其三
作者：黄庭堅
朝代：宋

祁寒不可怨，天道自平分。
及爾春風來，四肢有餘溫。
丈夫力如虎，爲人行灌園。
椒蘭工壅蔽，未可怨芳蓀。
寒魚守窮轍，蒙呴一沫恩。
一朝被湔祓，吹毛見瘢痕。
次韵感春五首·其二
作者：黄庭堅
朝代：宋

張侯脫朝衣，兒褐多純綠。
聞道無米舂，煮朮學辟穀。
官吏但索錢，詔書哀惸獨。
東方九尺長，不得侏儒祿。
屋中聲鵝雁，日暮攪心曲。
窮巷無桃李，縕袍非春服。
我吟白駒詩，知君在空谷。
次韵感春五首·其五
作者：黄庭堅
朝代：宋

茶如鷹爪拳，湯作蟹眼煎。
時邀草玄客，晴明坐南軒。
笑談非世故，獨立萬物先。
春風引車馬，隠隠何闐闐。
高蓋相摩戛，騎奴爭道喧。
吾人撫榮觀，燕處自超然。
城中百年木，有鵲巢其顛。
鳲鳩來相宅，日暮更謀遷。
次韵感春五首·其四
作者：黄庭堅
朝代：宋

鳥聲春漸長，煙雨春薄暮。
風光不長妍，如客暫時寓。
芸芸物爭時，天地有常度。
我行睹大河，黄流日東騖。
喟然欲乘桴，莽不見洲渚。
張侯但飲酒，無用恨羈旅。
十年富貴子，今作一丘土。
次韵戲答彥和
作者：黄庭堅
朝代：宋

本不因循老鏡春，江湖歸去作閒人。
天于萬物定貧我，智效一官全爲親。
布袋形骸增碨磊，錦囊詩句媿清新。
杜門絕俗無行迹，相憶猶當遣化身。
次韵文安國紀夢
作者：黄庭堅
朝代：宋

道人偶許俗人知，法喜非妻解養兒。
夜久金莖添沆瀣，室虛璧月映琉璃。
遠來醉俠匆匆去，近出詩仙句句奇。
獨怪區區踐繩墨，相逢未省角巾敧。
次韵文少激祈雨有感
作者：黄庭堅
朝代：宋

窮儒憂樂與民同，何況朱輪職勸農。
終日虀鹽供一飯，幾時膚寸冒千峰。
未須丘垤占鳴鸛，只要朝廷起卧龍。
從此滂沱徧枯槁，愛民天子似仁宗。
次韵文潛
作者：黄庭堅
朝代：宋

武昌赤壁弔周郎，寒溪西山尋漫浪。
忽聞天上故人來，呼船凌江不待餉。
我瞻高明少吐氣，君亦歡喜失微恙。
年來鬼祟覆三豪，詞林根柢頗摇蕩。
天生大材竟何用，只與千古拜圖像。
張侯文章殊不病，歷險心膽原自壯。
汀洲鴻雁未安集，風雪牖戶當塞向。
有人出手辦茲事，正可隠几窮諸妄。
經行東坡眠食地，拂拭寶墨生楚愴。
水清石見君所知，此是吾家秘密藏。
次韵文潛休沐不出二首·其一
作者：黄庭堅
朝代：宋

風塵車馬逐，得失兩關心。
惟有張仲蔚，門前蓬藋深。
自公及歸沐，畢願詩書林。
牆東作瘦馬，萬里氣駸駸。
次韵文潛休沐不出二首·其二
作者：黄庭堅
朝代：宋

與世自少味，閉關非有心。
戎葵一笑粲，露井百尺深。
著書灑風雨，枯筆束如林。
蘇公歎妙墨，逼人太駸駸。
次韵文潛同遊王舍人園
作者：黄庭堅
朝代：宋

移竹淇園下，買花洛水陽。
風煙二十年，花竹可迷藏。
九衢流車馬，相值各匆忙。
豈有道邊宅，靜居如寶坊。
幅巾延客酒，妙歌小紅裳。
主人有班綴，衣拂御爐香。
常恐鷤鴂鳴，百草爲不芳。
故作龜曳尾，頗深漆園方。
初開蝸牛廬，中置師子牀。
買田宛丘間，江漢起濫觴。
今此百畝宮，冬溫夏清凉。
身閒閱世故，宇靜發天光。
安肯聲利場，牽黄臂老蒼。
張侯筆瑞世，三秀麗齋房。
作詩盛推賞，明珠計斛量。
掃花坐晚吹，妙語益難忘。
重游樊素病，捧心不能妝。
來日猶可追，聽我歌楚狂。
次韵文潛立春日三絕句·其一
作者：黄庭堅
朝代：宋

眇然今日望歐梅，已發黄州首更回。
試問淮南風月主，新年桃李爲誰開。
次韵文潛立春日三絕句·其三
作者：黄庭堅
朝代：宋

江山也似隨春動，花柳真成觸眼新。
清濁盡須歸甕蟻，吉凶更莫問波臣。
次韵文潛立春日三絕句·其二
作者：黄庭堅
朝代：宋

誰憐舊日青錢選，不立春風玉筍班。
傳得黄州新句法，老夫端欲把降幡。
次韵斌老冬至書懷示子舟篇末見及之作因以贈子舟歸
作者：黄庭堅
朝代：宋

二宗性清真，俱抱歲寒節。
常思風雲會，爲國奮忠烈。
道方滄波穨，位有豺虎竊。
夫婦相魚肉，關中一丈雪。
北風夜涔涔，竹枯松栢折。
泰來拔茅連，井收寒泉冽。
天地復其所，我輩皆慰愜。
何爲對樽壺，似見小敵怯。
大宗垂紫髯，貴氣已森列。
小宗新換骨，健啗頗腴悅。
昨宵連環夢，秣馬待明發。
寒日一線長，把酒相喻說。
人生但安樂，逢世無巧拙。
斑衣戲親庭，不作經年別。
猶有未歸心，遠寄丁香結。
次韵无咎閻子常携琴八村
作者：黄庭堅
朝代：宋

士寒餓，古猶今，向來亦有子桑琴。
倚楹嘯歌非寓淫，伯牙山高水深深，萬世丘壟一知音。
閻君七絃抱幽獨，晁子爲之梁父吟。
天寒絡緯悲向壁，秋高風露聲入林。
冷絲枯木拂珠網，十指乃能寫人心。
村村擊鼓如鳴鼉，豆田見角穀成螺。
歲豐寒士亦把酒，滿眼飣餖梨棗多。
晁家公子屢經過，笑談與世殊臼科。
文章落落映晁董，詩句往往妙陰何。
閻夫子，勿謂知人難，使琴抑怨久不和。
明光晝開九門肅，不令高才牛下歌。
次韵春遊別說道二首·其一
作者：黄庭堅
朝代：宋

愁眼看春色，城西醉夢中。
柳分榆莢翠，桃上竹梢紅。
燕濕社翁雨，鶑啼花信風。
別離感貧賤，殷子正書空。
次韵春遊別說道二首·其二
作者：黄庭堅
朝代：宋

青春倚江閣，萬象客愁中。
江水不勝綠，簷花無頼紅。
欹斜半簾日，留滯一帆風。
携手離筵上，清樽不易空。
次韵晁元忠西歸十首·其一
作者：黄庭堅
朝代：宋

我田失耕耘，歲暮拾枯萁。
枯萁不可食，日晏抱長饑。
猛虎依山林，眼有百步威。
一從梁鴦食，風月何時歸。
次韵晁元忠西歸十首·其一〇
作者：黄庭堅
朝代：宋

開田望食麥，春隴無秀色。
深耕不償勤，牛耳徒濕濕。
豐凶誰主張，坐令愁煎迫。
河清會有時，得酒灑胸臆。
次韵晁元忠西歸十首·其七
作者：黄庭堅
朝代：宋

腰垂九井璜，耳著明月璫。
蘭蓀結襟带，芰荷製衣裳。
其人雖甚遠，其室大道傍。
當身不著意，千載永相望。
次韵晁元忠西歸十首·其三
作者：黄庭堅
朝代：宋

前有熊羆咆，後有虎豹號。
已出澗谷底，更陟山阪高。
五日一併食，十年一縕袍。
未知歸宿處，豈憚鞍馬勞。
次韵晁元忠西歸十首·其九
作者：黄庭堅
朝代：宋

人言貧在家，殊勝富作客。
雞棲牛羊下，君子亦安息。
千里求明師，贏糧從事役。
學問非物外，室虛生純白。
次韵晁元忠西歸十首·其二
作者：黄庭堅
朝代：宋

聖莫如東家，長年困行路。
公養爲淹留，豈不以食故。
林薄鳥遷巢，水寒魚不聚。
孤士似無家，轉蓬何由住。
次韵晁元忠西歸十首·其五
作者：黄庭堅
朝代：宋

怨句識之推，商歌知甯戚。
我占晁氏賢，乃在賦行役。
同遊羿彀中，儻免非爾力。
滔滔今如此，去邦將安適。
次韵晁元忠西歸十首·其八
作者：黄庭堅
朝代：宋

風雨去家行，手龜面黧黑。
屠龍非世資，學問求自得。
我思脊令詩，同飛復同息。
兄弟無相遠，急難要羽翼。
次韵晁元忠西歸十首·其六
作者：黄庭堅
朝代：宋

熱避惡木陰，渴辭盜泉水。
曾回勝母車，不落抱玉淚。
晁氏猛虎行，皦皦壯士意。
人生高唐觀，有情何能已。
次韵晁元忠西歸十首·其四
作者：黄庭堅
朝代：宋

麗姬封人子，弄影愛朝日。
晉國始得之，泣涕甘首疾。
憂危與安樂，一生誰能必。
同牀食芻豢，迺悔沾襟失。
次韵晁補之廖正一贈答詩
作者：黄庭堅
朝代：宋

晁子抱材耕谷口，世有高賢踐台斗。
頃隨計吏西入關，關夫數日傳車還。
封侯半屬妄校尉，射虎猛將猶行間。
無因自致青雲上，浪說諸公見嗟賞。
驥伏鹽車不稱情，輕裘肥馬鳳凰城。
歸來作詩謝同列，句與桃李爭春榮。
十年山林廖居士，今隨詔書稱舉子。
文章宏麗學西京，新有詩聲似侯喜。
君不見古來良爲知音難，絕絃不爲時人彈。
已喜瓊枝在我側，更恨桂樹無由攀。
千里風期初不隔，獨憐形迹滯河山。
次韵時進叔二十六韵
作者：黄庭堅
朝代：宋

時子河上園，竹間開棟宇。
大兒勝衣冠，小兒豐頰輔。
嫁女與朱公，伏臘可稱舉。
髮疏雖蒼浪，齒嚼未齟齬。
雞棲牛羊下，各自有室處。
四牆規摹小，易守若滕莒。
舍前花木深，春物麗觀睹。
舍後曲池蛙，齋堂風月苦。
此豈不足歟，歎歲不我與。
客宦孤雲耳，未知秦吳楚。
向來千駟公，果媿一丘土。
寧當損軒昂，聊欲效俯傴。
時子听然笑，吾已悟倉鼠。
少猶守章句，晚實愛農圃。
鵲巢最知風，蟻穴識陰雨。
世網事諳委，醉鄉俗淳古。
坐忘兩家說，肉堅與腸腐。
酒至即使傾，客來敢辭窶。
時邀五柳陶，共過三徑詡。
往在少年場，豪氣壓潁汝。
借令今尚爾，真復難共語。
稍知憐麴糵，漸解等灉濋。
朋友半山阿，光陰共行旅。
人故義當親，衣故義當補。
飛鳬王令尹，期我向君所。
君爲拂眠牀，淹留暮城阻。
次韵晉之五丈賞壓沙寺梨花
作者：黄庭堅
朝代：宋

沙頭十日春，當日誰手種。
風飄香未改，雪壓枝自重。
看花思食實，知味少人共。
霜降百工休，把酒約寬縱。
次韵景珍酴醾
作者：黄庭堅
朝代：宋

莫惜金錢買玉英，擔頭春老過清明。
天香國艷不著意，詩社酒徒空得名。
及此一時須痛飲，已拚三日作狂酲。
濠州園裏都開盡，腸斷蕭蕭雨打聲。
次韵曾子開舍人遊藉田載荷花歸
作者：黄庭堅
朝代：宋

維王調玉燭，時夏雨我田。
壁掛蒼龍骨，溜渠故濺濺。
三推勸根本，百穀收皂堅。
官司極齋明，崇丘見升煙。
繫馬西門柳，憶聽去夏蟬。
剝芡珠走盤，釣魚柳貫鮮。
掃堂延枕簟，公子氣翩翩。
自爾欲繼往，阻心如壅泉。
紫微樂暇日，披襟詠風漣。
紅妝倚荷蓋，水鏡寫明蠲。
美物亦有實，剪房助加籩。
珠宮紫貝闕，足此水府仙。
鬰鬰冠蓋宅，追奔易彫年。
能從物外賞，真是區中賢。
仍聞載後乘，籠燭照嬋娟。
次韵曾都曹喜雨
作者：黄庭堅
朝代：宋

水旱國代有，人神理本通。
徧雩祠小大，敢指蜺雌雄。
地厭焚惔極，天回顧盼中。
蛟龍起乖卧，星斗晦澄空。
雲挾雷聲走，江翻電脚紅。
寵光歸稼穡，滴瀝在梧桐。
詖訟猶相及，時霖恐未豐。
潔齋蘄得歲，同病託諸公。
次韵李之純少監惠硯
作者：黄庭堅
朝代：宋

黄公山下黄雞秋，持節恤刑曾少休。
小人負弩得開道，掃葉張飲林巖幽。
相傳有石非地産，列仙持來自羅浮。
酒酣步出雲雨上，南撫方城西嵩丘。
林端乃見石空洞，猛獸贔屭踞上頭。
鳥道兔迒謀挽致，萬牛不動五丁愁。
道家蓬萊見仙伯，我亦洗湔與清流。
探囊贈研頗宜墨，近出黄山非遠求。
乃知此山自才美，物欲致用當窮搜。
迷邦故令成器晚，不琢元非匠石羞。
次韵李任道晚飲鎖江亭
作者：黄庭堅
朝代：宋

西來雪浪如炰烹，兩涯一葦乃可橫。
忽思鍾陵江十里，白蘋風起縠紋生。
酒杯未覺浮蟻滑，茶鼎已作蒼蠅鳴。
歸時共須落日盡，亦嫌持蓋僕屢更。
次韵李士雄子飛獨遊西園折牡丹憶弟子奇二首·其一
作者：黄庭堅
朝代：宋

西園春色才桃李，蜂已成圍蝶作團。
更欲開花比京洛，放教姚魏接山丹。
次韵李士雄子飛獨遊西園折牡丹憶弟子奇二首·其二
作者：黄庭堅
朝代：宋

桃李陰中五兄弟，扶將白髮共傳盃。
風吹一雁忽南去，空得平安書信回。
次韵杜仲觀二絕·其一
作者：黄庭堅
朝代：宋

鳥啼花動却春寒，雨壓青旗卷畫干。
多事今年廢詩酒，煩君傳語問平安。
次韵杜仲觀二絕·其二
作者：黄庭堅
朝代：宋

重簾複幕和風雨，無奈催沽鳥喚人。
只是樽前欠狂客，舞娃冰雪酒磷磷。
次韵柳通叟寄王文通
作者：黄庭堅
朝代：宋

故人昔有凌雲賦，何意陸沈黄綬間。
頭白眼花行作吏，兒婚女嫁望還山。
心猶未死杯中物，春不能朱鏡裏顔。
寄語諸公肯湔祓，割雞今得近鄉關。
次韵梨花
作者：黄庭堅
朝代：宋

桃花人面各相紅，不及天然玉作容。
總向風塵塵莫染，輕輕籠月倚牆東。
次韵楊君全送春花
作者：黄庭堅
朝代：宋

化工能斡大鈞回，不得東君花不開。
誰道纖纖綠窗手，磨刀剪綵喚春來。
次韵楊君全送酒
作者：黄庭堅
朝代：宋

扶衰却老世無方，惟有君家酒未嘗。
秋入園林花老眼，茗搜文字響枯腸。
醡頭夜雨排簷滴，盃面春風繞鼻香。
不待澄清遣分送，定知佳客對空觴。
次韵楊明叔四首·其一
作者：黄庭堅
朝代：宋

魚去游濠上，鴞來止坐隅。
吉凶終我在，憂樂與生俱。
决定不是物，方名大丈夫。
今觀由也果，老子欲乘桴。
次韵楊明叔四首·其三
作者：黄庭堅
朝代：宋

全德備萬物，大方無四隅。
身隨腐草化，名與太山俱。
道學歸吾子，言詩起老夫。
無爲蹈東海，留作濟川桴。
次韵楊明叔四首·其二
作者：黄庭堅
朝代：宋

道常無一物，學要反三隅。
喜與嗔同本，嗔時喜自俱。
心隨物作宰，人謂我非夫。
利用兼精義，還成到岸桴。
次韵楊明叔四首·其四
作者：黄庭堅
朝代：宋

匹士能光國，三孱不滿隅。
竊觀今日事，君與古人俱。
氣類鶑求友，精誠石望夫。
雷門震驚手，待汝一援桴。
次韵楊明叔見餞十首·其一
作者：黄庭堅
朝代：宋

平津善牧豕，佽飛能斬蛟。
終藉一汲黯，淮南解兵交。
楊子有直氣，未忍死草茅。
引之入漢朝，誰爲續弦膠。
次韵楊明叔見餞十首·其一〇
作者：黄庭堅
朝代：宋

老作同安守，蹇足信所便。
胸中無水鏡，敢當吏部銓。
恨此虛名在，未脫世糾纏。
夢作白鷗去，江南水如天。
次韵楊明叔見餞十首·其七
作者：黄庭堅
朝代：宋

元之如砥柱，大年若霜鶚。
王楊立本朝，與世作郛郭。
觀公有膽氣，自可繼前作。
丈夫存遠大，胸次要落落。
次韵楊明叔見餞十首·其三
作者：黄庭堅
朝代：宋

事隨世滔滔，心欲自得得。
楊君爲己學，度越流輩百。
坐捫故衣蝨，垢襪春汗黑。
睥睨紈袴兒，可飲三斗墨。
次韵楊明叔見餞十首·其九
作者：黄庭堅
朝代：宋

松柏生澗壑，坐閱草木秋。
金石在波中，仰看萬物流。
抗髒自抗髒，伊優自伊優。
但觀百歲後，傳者非公侯。
次韵楊明叔見餞十首·其二
作者：黄庭堅
朝代：宋

楊君清渭水，自流濁涇中。
今年貧到骨，豪氣似元龍。
男兒生世間，筆端吐白虹。
何事與秋螢，爭光蒲葦叢。
次韵楊明叔見餞十首·其五
作者：黄庭堅
朝代：宋

桑輿金石交，既別十日雨。
子輿裹飯來，一笑相告語。
楊子困簞瓢，諸公不能舉。
儻可從我歸，沙頭駐鳴艣。
次韵楊明叔見餞十首·其八
作者：黄庭堅
朝代：宋

虛心觀萬物，險易極變態。
皮毛剝落盡，惟有真實在。
侍中乃珥貂，御史則冠豸。
照影或可羞，短蓑釣寒瀨。
次韵楊明叔見餞十首·其六
作者：黄庭堅
朝代：宋

山圍少天日，狐鬼能作妖。
睒閃載一車，獵人用鳴梟。
小智窘流俗，蹇淺不能超。
安得萬里沙，晴天看射鵰。
次韵楊明叔見餞十首·其四
作者：黄庭堅
朝代：宋

清靜草玄學，西京有子雲。
太尉死宗社，大鳥泣其墳。
寂寞向千載，風流被仍昆。
富貴何足道，聖處要策勳。
次韵正仲三丈自衡山返命舍驛過外舅師厚贈答
作者：黄庭堅
朝代：宋

昏昏市井氣，呫呫兒女語。
禽喧聲百種，春作事萬緒。
人間雞黍期，天上德星聚。
乖離略十年，髮白齒齟齬。
太史禱衡丘，佐王用貔虎。
子雲免大夫，草玄空自苦。
人生只爾是，付與甕頭醑。
次韵清水巖
作者：黄庭堅
朝代：宋

西安封域中，清水巖泉好。
金堂茂芝朮，仙吏書勳考。
桃源人已往，千古遺井竈。
雙鳬能來游，俗子跡可掃。
次韵清虛
作者：黄庭堅
朝代：宋

地遠城東得得來，正如湖畔昔銜盃。
眼中故舊青常在，鬢上光陰綠不回。
歸去汴橋三鼓月，相思梁苑一枝梅。
我閒時欲從君醉，爲備芳醪更滿罍。
次韵清虛同訪李園
作者：黄庭堅
朝代：宋

年來高興滿蓴絲，寒薄春風駘蕩時。
稍見燕脂開杏萼，已聞香雪爛梅枝。
老逢樂事心猶壯，病得新詩和更遲。
何日聯鑣向金谷，擬追仙翼到瑶池。
次韵清虛喜子瞻得常州
作者：黄庭堅
朝代：宋

喜色侵淫動搢紳，俞音下報謫仙人。
驚回汝水間關夢，乞與江天自在春。
罨畫初游冰欲泮，浣花何處月還新。
凉州不是人間曲，佇見君王按玉宸。
次韵游景叔聞洮河捷報寄諸將四首·其一
作者：黄庭堅
朝代：宋

千仞溪中石轉雷，漢家萬騎擣虛回。
定知獻馬胡雛入，看即稱觴都護來。
次韵游景叔聞洮河捷報寄諸將四首·其三
作者：黄庭堅
朝代：宋

漢得洮州箭有神，斬關禽敵不逡巡。
將軍快上屯田計，要納降胡十萬人。
次韵游景叔聞洮河捷報寄諸將四首·其二
作者：黄庭堅
朝代：宋

中原日月九夷知，不用禽胡釁鼓旗。
更向天階舞干羽，降書剩破一年遲。
次韵游景叔聞洮河捷報寄諸將四首·其四
作者：黄庭堅
朝代：宋

遙知一炬絕河津，生縛青宜不動塵。
付與山河印如斗，忍爲鼠子腹心人。
次韵漢公招七兄
作者：黄庭堅
朝代：宋

白髮霏霏雪點斑，朱櫻忽忽鳥銜殘。
公庭休吏進湯餠，語燕無人窺井欄。
詩句多傳知有暇，道人相見不應難。
老郎親屈延處士，風味依稀如姓桓。
次韵王定國揚州見寄
作者：黄庭堅
朝代：宋

清洛思君晝夜流，北歸何日片帆收。
未生白髮猶堪酒，垂上青雲却佐州。
飛雪堆盤鱠魚腹，明珠論斗煮雞頭。
平生行樂自不惡，豈有竹西歌吹愁。
次韵王炳之惠玉版紙
作者：黄庭堅
朝代：宋

王侯鬚若緣坡竹，哦詩清風起空谷。
古田小紙惠我百，信知溪翁能解玉。
鳴踸千杵動秋山，裹糧萬里來輦轂。
儒林丈人有蘇公，相如子雲再生蜀。
往時翰墨頗橫流，此公歸來有邊幅。
小楷多傳樂毅論，高詞欲奏雲門曲。
不持去掃蘇公門，乃令小人今拜辱。
去騷甚遠文氣卑，畫虎不成書勢俗。
董狐南史一筆無，誤掌殺青司記錄。
雖然此中有公議，或辱五鼎榮半菽。
願公進德使見書，不敢求公米千斛。
次韵王穉川客舍二首·其一
作者：黄庭堅
朝代：宋

五更歸夢常苦短，一寸客愁無奈多。
慈母每占烏鵲喜，家人應賦扊扅歌。
次韵王穉川客舍二首·其二
作者：黄庭堅
朝代：宋

身如病鶴翅翎短，心似亂絲頭緒多。
此曲朱門歌不得，湖南湖北竹枝歌。
次韵王荆公題西太乙宮壁二首·其一
作者：黄庭堅
朝代：宋

風急啼烏未了，雨來戰蟻方酣。
真是真非安在，人間北看成南。
次韵王荆公題西太乙宮壁二首·其二
作者：黄庭堅
朝代：宋

晚風池蓮香度，曉日宮槐影西。
白下長干夢到，青門紫曲塵迷。